“Dogodine dodatna sredstva za razvoj poljoprivrede”, istakao Milikić - ISTOK PRESS\nNakon obilaska gazdinstva i razgovora sa poljoprivrednicima, gradonačelnik Milikić istakao je da je cilj aktuelnih mera upravo razvoj poljoprivrede i podsticaj stočarstva, voćarstva, pčelarstva na teritoriji grada Bora.\nPoljoprivredno gazdinstvo Vanucić, u borskom selu Gornjane, pravi je primer kako bi trebalo razvijati stočarstvo, što je omogućeno merama države i lokalne samouprave u ovoj oblasti. Tokom jučerašnje posete ovom gazdinstvu, koje je dobilo subvencije iz Fonda za poljoprivredu grada Bora, i u razgovoru sa domaćinima, gradonačelnik Bora Aleksandar Milikić istakao je da je ulaganje u poljoprivredu jedan od prioriteta samog grada i da će se budžetom za narednu godinu predvideti dodatna finansijska sredstva za razvoj poljoprivrede u selima na području teritorije Bora.\n„Grad Bor prepoznao je poljoprivredu kao jedan od razvojnih kapaciteta, pa je tako sve veći broj onih koji se vraćaju na selo i počinju da se bave poljoprivredom, a mi smo tu da stvorimo još bolje uslove za život i rad porodica na selu. Cilj nam je da se mladi na selu uključe u razvoj poljoprivrede, ali i da postojeći poljoprivrednici preuzmu obavezu i rizik jer uz grad Bor i državu Srbiju imaju partnera za razvoj onoga čime se bave. Zato ćemo budžetom za 2020. godinu predvideti dodatna finansijska sredstva za razvoj poljoprivrede.“, izjavio je ovom prilikom Milikić.\nVlasnici ovog gazdinstva, supružnici Seka i Grade Vanucić, napustili su grad pre šesnaest godina i došli na selo kako bi se bavili poljoprivredom. Put dovde, kažu, nije bio lak, želje i ambicije su velike, ali pomoć lokalne samouprave u vidu subvencija vrlo je značajna.\n„U nameri da povećamo proizvodnju sira jer je potražnja jako velika, konkurisali smo za subvencije koje grad Bor dodeljuje za kupovinu priplodnih junica i ovaca. Dobili smo subvenciju od 300 hiljada dinara za kupovinu dve priplodne junice i to nam puno znači. Novac od subvencija planiramo da uložimo u kupovinu junica, ali i u podizanje nove staje. S obzirom da imamo kategorisano domaćinstvo sa tri zvezdice, mi turistima nudimo isključivo domaću hranu i na taj način plasiramo sopstvene proizvode.“, objasnila je Seka Vanucić naglašavajući da se danas samo kvalitetom može opstati na tržištu.\nGrad Bor je ove godine odvojio 25 miliona dinara za razvoj poljoprivrede, pre svega stočarstva. Cilj je da se subvencijama podstakne razvoj stočarstva, pčelarstva, voćarstva, jer pored rudarenja koje je za Bor razvojna šansa, poljoprivreda i turizam su sledeće grane koje mogu dovesti do ekspanzije grada.\nPrevious Previous post: Čestitka povodom Dana rudara


PUT U EU ILI PUT U NIGDE\nBrdo kod Kranja -- Oli Ren izjavio je da se nada da će do kraja aprila EU uvesti bezvizni režim za Srbiju.\nNa početku neformalnog susreta ministara spoljnih poslova EU, Gimnih, koji se održava na Brdu kod Kranja, komesar za proširenje EU Oli Ren je na brifingu za novinare, posvećenom zapadnom Balkanu, naveo i da Srbija ima centralnu ulogu za bezbednost regiona, kao i da bi mogla da bude njegova pokretačka snaga, što zavisi od nje same.\n"Srbija ima ogroman politički i ekonomski potencijal, koji treba da oslobodi, ali sama mora da potvrdi svoj evropski put", rekao je Ren i objasnio da sporazum koji je EU ponudila Srbiji nije politički trik i da je EU spremna da primi Srbiju u "porodicu EU".\nTači pozvan na sastanak\nDimitrij Rupel za B92 nije želeo da potvrdi da će ministarskom skupu učestvovati i kosovski premijer, Hašim Tači, dok slovenačka novinska agencija STA javlja da je slovenački šef diplomatije potvrdio da je sa Kosova pozvan Hašim Tači. "Ovo je susret predstavnika balkanskih država i Kosovo je jedno od poslednjih dostignuća u tom pravcu, zato je logično da na susretu učestvuje i neko iz kosovske vlade, ako učestvuju i drugi predstavnici drugih zemalja Zpadnog Balkana", kazao je Rupel za STA.\n"Ukoliko ne odabere evropski put, Srbija se rizikuje da se nađe u samoizolaciji, na putu ka nigde", rekao je Ren, navodeći da će Evropa pozdraviti onu vladu koja je spremna da materijalizuje evropsku budućnost Srbije.\nRen je ponovio i da je za potpisivanje SSP EU i Srbije, neophodno da Srbija učini sve što je u njenoj moći da uhapsi i u ševeningenski zatvor sprovede preostale haške begunce.\nPovodom oslobađanja viznog režima EU prema zemljama regiona, Oli Ren najavio plan EU za sprovođenje bezviznog režima za te države, navodeći da očekuje da se zemlje članice EU dogovore oko uslova, koji se moraju postaviti, a koji se tiču biometrijskih pasoša, pojačane kontrole granica i slično.\nOli Ren se nada i da će odluka EU o uvođenju bezviznog režima za građane Srbije biti doneta do kraja aprila, kako bi se pred majske izbore potvrdila posvećenost EU da pomogne Srbiji na putu ka evropskim integracijama.\nPredstavljajući faze u približavanju EU, u kojima se nalaze države regiona, Oli Ren je rekao i da Kosovo ima evropsku budućnost, ukoliko bude posvećeno demokratiji i multietničnosti.\nPovodom toga što će parlamentari izbori u Srbiji biti održavani i na severu Kosova, Oli Ren je rekao da EU to neće sprečavati, jer Ahtisarijev plan podrazumeva posebne veze Srba na Kosovu sa Srbijom.\nSrbiju će na ovom ministarskom sastanku predstavljati šef diplomatije, Vuk Jeremić.\nKako saznaje B92, delegaciju Kosova, predstavljenu kao "Kosovo/UNMIK", vodiće kosovski premijer, Hašim Tači, koji će ujedno biti i jedini premijer na ovom sastanku na ministarskom nivou.\nSusretu na Brdu kod Kranja prisustvuju ministri EU, kojima su se pridružili i evropska komesarka Benita Ferero Valdner, komesar Oli Ren, visoki predstavnici EU za zapadni Balkan, Piter Fejt, Miroslav Lajčak i Ervin Fjure i šefovi diplomatija zemalja regiona.\nTeme današnjeg, prvog dana susreta su Bliski Istok, odnosi EU i Rusije, ali i situacija na Tibetu, koja je kasnije uključena u dnevni red.\nGlavna tema sutrašnjeg nastavka ministarskog susreta biće evropska perspektiva zapadnog Balkana, a očekuje se da posebna pažnja bude posvećena Srbiji.\nSlovenačko predsedništvo EU, najavilo je i da će sutra predstaviti svoj izveštaj o regionu i njegovoj evropskoj budućnosti, "sa nekim novim inicijativama".\nRazgovaralo se i o Rusiji\nNa novinarskoj konferenciji, koju su održali Dimitrij Rupel, Havijer Solana i Benita Ferero Valdner, predstavljeni su današnji razgovori, koji su se odnosili na situaciju na Bliskom Istoku, ali i odnose EU i Rusije.\nTim povodom je slovenački šef diplomatije Dimitrij Rupel rekao da EU sada ima posla sa novim položajem i novim snagama u Rusiji, situacija je drugačija no što je bila ranije.\n"Pri tome nam je nužno potrebno jedinstvo EU, jer se ponekad kod nekih odnosa Rusije sa evropskim državama opaža utisak kao da bi želeli da razgovaraju sa razdruženom EU, kao da bi neko imao interes da usadi neku nepotrebnu razliku među nas", rekao je Rupel.\nPrema Rupelovim rečima ministri EU danas su razgovarali i o "ideološkim pitanjima", odnosu razvoju demokratije u Rusiji.\nIstovremeno su danas ministri EU izrazili i nadu da će u aprilu biti podržan mandat za pregovore sa Rusijom o sporazumu o partnerstvu.\nNa pitanje B92 da li je danas bilo razgovora i o odnosima EU i Rusije povodom razlika u gledanju na problem Kosova, ministar Rupel je odgovorio da je o tome "razgovarano površno" i da tim povodom "ništa posebno nije utvrđeno".\nČitanja: 2768 | Komentara: 0 | Dodaj komentar


VULIN SE SASTAO SA ČEPURINOM: Hvala Rusiji što čini sve da onemogući prijem Kosova u Interpol! - Informer\nBeta/Informer.rs | 15. 08. 2017.\nVULIN SE SASTAO SA ČEPURINOM: Hvala Rusiji što čini sve da onemogući prijem Kosova u Interpol!\nMinistar odbrane Srbije Aleksandar Vulin razgovarao je danas u Beogradu sa ruskim ambasadorom Aleksandrom Čepurinom o aktuelnoj međunarodnoj vojnoj saradnji dve zemlje i zahvalio na principijelnoj poziciji Rusije u odnosu prema Kosovu i Metohiji\nVulin je na sastanku u Ministarstvu odbrane zamolio ambasadora da Rusija kao i do sada učini sve što je u njenoj moći da onemogući prijem Kosova i Metohije u Interpol, navedeno je u saopštenju.\nRuskom amabasadoru Vulin je preneo utiske iz nedavne posete Moskvi, gde je na poziv ruskog kolege prisustvao završnici i svečanom zatvaranju ovogodišnjih Medjunarodnih vojnih igara.\nVulin je rekao ambasadoru Rusije da je u ime predsednika Srbije Aleksandra Vučića preneo poziv ruskom predsedniku Vladimiru Putinu i svom ruskom kolegi ministru Sergeju Šojguu da sledeće godine prisustvuju obeležavanju stogodišnjice proboja Solunskog fronta.\nSrbija Rusija Aleksandar Čepurin Aleksandar Vulin Interpol Kosovo


Trke Roma u Negotinu - Romaworld\nTrke Roma u Negotinu\nBy Redakcija Romaworld 16 maja, 2016 132 No comment\nU svakom kraju sveta gde žive Romi, svako na svoj način obeležava Đurđevdan, tako i u Negotinu drugog dana Đurđevdana tradicionalno se održavaju „Trke Roma“ više od jednog veka napominje u izjavi našoj produkciji g. Dobrica Selimović predsednik RIS Negotin-Romi istocne Srbije Negotin.\nZa Rome je ovaj događaj za ponos, a interesovanje pokazuje i velliki broj negotinaca koji godinama unazad ovaj događaj ne propušta, makar i u ulozi publike. Učesnici ove tradicionalne trke za najbržeg Roma ističu da je čast i ponos takmičiti se a još veći i pobediti jer su ove godine bile laskave novčane nagrade, trkači su bili podeljeni u dve kategorije mlađa i starija generacija. Pored trka bilo je i muzike kao i igre koja je sastavni deo svakog romskog veselja u kome su učestvovali poznati muzičari kao i KUD Rom iz Bora.\nPokrovitelj ovog događaja je kao i svake godine opština Negotin i Jedan broj Roma iz Hamburga-SR Nemačka.


Kako analizirati poeziju - Kakopedija.com\nPočetna » Obrazovanje i društvo » Učenje i čitanje » Kako analizirati poeziju\nMile Jovančić 29 марта, 2011 Učenje i čitanje Ostavite komentar 18,328 Pregleda\nKnjiževnost se deli na poeziju, prozu i dramu. Poezija spada u najsubjektivniji književni rod zbog naglašeno prisutnog pesnikovog doživljaja sveta i izražene emocionalnosti.\nOsnovno obeležje poezije je stih. I ako su često obimom male, lirske pesme ipak zahtevaju iscrpnu analizu. Odakle početi sa analizom, šta je najbitnije u jednoj pesmi, na koje sve elemnte pesme treba skrenuti pažnju? Evo nekoliko saveta kako se “kretati” kroz analizu poezije…\nKako analizirati poeziju?\n1) Početak svake analize podrazumeva odredjivanje vrste lirske pesme. Prema izraženim osećanjima, lirske pesme se dele na: ljubavne, rodoljubive, satirične, misaone, elegične, opisne itd.\n2) Kada je utvrdjeno kojoj vrsti pripada lirska pesma prelazi se na odredjivanje osnovnog motiva, kako bi se utvrdilo o čemu je reč u pesmi. U toj fazi analize se pronalaze i odredjuju i svi drugi motivi koji su povezani sa osnovnim. Definiše se veza medju njima i na taj način se analiza produbljuje.\n3) Sa motiva se prelazi na tumačenje pesničkih slika. Otkriva se njihovo značenje, simbolika, asocijacije koje te slike bude u nama, njihova veza sa lirskim subjektom.\n4) U sledećoj fazi analize pesme bi trebalo povezati ono što je u pesmi opisano sa ličnim iskustvom, napraviti neku vrstu poredjenja kako bi se pesma intenzivnije doživela\n5) U poslednjoj fazi tumačenja radi se analiza formalne strane pesme, odnosno analiza strofe, stiha, rime, ritma, stilskih figura.\nPravilna i detaljna analiza doprinosi boljem shvatanju i intenzivnijem doživljavanju pesme, pa samim tim omogućava i da se prilikom čitanja u pesmi i uživa na pravi način.


Dačić: Neću napadati Vučića ako budem opozicija?! | Ekspres.net\nDačić: Neću napadati Vučića ako budem opozicija?!\nPredsednik Socijalističke partije Srbije (SPS) Ivica Dačić izjavio je da sa liderom naprednjaka Aleksandrom Vučićem nije razgovarao o postizbornoj koaliciji, ali da ne vidi koji bi drugi savez političkih stranaka posle izbora bio korisniji za Srbiju.\n– Pitanje ovih izbora je da li će SPS i SNS zadržati ili premašiti svoje pojedinačne rejtinge i s druge strane, ko će od opozicije preskočiti cenzus – rekao je Dačić.Upitan da li će napadati Vučića ukoliko bude opozicija, Dačić je odgovorio da neće zbog onog na čemu su zajedno radili.\nTags ivica dacicSNSsps\nPREDSEDNIŠTVO SPS: Idemo u Vladu ako nas Vučić pozove INTERVJU, BRANKO RUŽIĆ: Jedino je majčinska ljubav bez interesa “SAMO JA SE BORIM” VUČIĆ O SPS: Neću iznositi prljav veš, mi smo bili fer “TO SE NEĆE DESITI” Dačić: Uzalud traže rascep između Vučića i mene


Nova Shell benzinska pumpa u Srbiji! | Coral Energy Serbia\nNova Shell benzinska pumpa u Srbiji!\nCoral SRB DOO Beograd, vlasnik licence brenda Shell u Srbiji, nastavlja dinamično širenje u regionu otvaranjem četvrte benzinske stanice.\nNova benzinska stanica kompanije nalazi se u ulici Vladike Nikolaja u Valjevu, dok u Srbiji još tri benzinske stanice rade od 2018. godine. Tačnije, jedna na autoputu E-70 kod Adaševaca, druga u ulici Jurija Gagarina 40B na Novom Beogradu, dok se treća benzinska stanica nalazi u Novom Sadu. Na osnovu podataka iz 2019., sva tri prodajna mesta su stabilizirala poslovanje, povećala obim prodaje, istovremeno još uvek ima prostora za povećanje profita, kao i značajnih izgleda za dalji rast prodaje.\nU isto vreme, Coral SRB DOO Beograd ima još sedam benzinskih stanica u izgradnji, koje će početi sa radom 2020. godine, što će kompaniji obezbediti značajan podsticaj na srpskom tržištu.\nVeć od prve faze razvoja benzinskih stanica, potrošači imaju na raspolaganju premium goriva iz porodice V-Power, Shell V-Power 98-oktanski benzin (BMB 98) i Shell V-Power dizel. Pored toga, u toku ove godine počinje se sa upotrebom Euroshell kartice za međunarodne i domaće kupce, kao i Taxi kartice, program namenjen profesionalnom taksisti, putem kojeg može ostvariti popust prilikom gotovo svake kupovine premium V-Power goriva.\nPosetite i Vi jednu od četiri benzinske stanice Shell u Srbiji već danas i iskusite vrhunsku tehnologiju goriva, kao i uslugu visokog kvaliteta koju brend Shell može da ponudi.


Nova priča o bičevanju u Iranu, ovaj put čoveka koji je pio na venčanju pre više od jedne decenije, zbunila je organizacije za zaštitu ljudskih prava u svetu, ali i na Balkanu izazvala mnoge komentare na društvenim mrežama.\nKrivični zakon Irana predviđa da je kazna za konzumiranje alkohola za muslimane 80 udaraca bičem, dok su hrišćani i verske manjine oslobođeni kazne.\nZa više od 100 krivičnih dela predviđena je kazna bičevanjem. Tu spadaju krađa, prevara, konzumiranje ili prodaja alkohola, kao i moralni zločini kao što su ljubljenje u javnosti, homoseksualne radnje i seksualni odnosi između neudatih muškaraca i žena.\nOsim bičevanja, tu su i druge međunarodno zabranjene telesne kazne, uključujući amputaciju, kamenovanje i oslepljivanje.\nMnogi su na društvenim mrežama osudili iranski režim zbog ovakvog postupanja:\nDrugi, pak, kažu, alkohol je zlo i kažnjavanje je pozitivna stvar:\nZakonsko nametanje zabrana i verske zabrane dve su odvojene stvari, smatraju neki:\nA kako bi bilo da je takav zakon i na Balkanu?\nŠta mislite o kažnjavanju bičevanjem zbog alkohola, o kamenovanju, amputacijama i sličnim kaznama koje se primenjuju u nekim državama zbog krađa, preljuba i drugog? Pročitajte šta su drugi rekli i, ukoliko niste, uključite se u diskusiju:


Telefon sa brojčanikom - čudo iz prošlog veka\nMožda još uvek čuvate u stanu stari telefon sa brojčanikom? Današnja deca, okružena modernim tehnološkim napravama, znaju samo za bežične, digitalne i mobilne telefone, a susret sa ovakvim aparatom iz prošlog veka ih zbunjuje.\n12.03.2014. - 22:04h\nPogledajte kako reaguju američka deca kada se pred njih stavi ovakav starinski telefon sa brojčanikom. Neki od njih veruju da je to prvi telefon koji je konstruisao Aleksandar Bel, a neki pokušavaju da tipkaju po brojkama umesto da zavrte brojčanik. Deca su bila zapanjena kada im je objašnjeno da su i onaj ko poziva i onaj ko treba da primi poziv morali da budu u svojim domovima kako bi razgovarali telefonom.


Bolji dani za novosadske neimare - U planu izgradnja 200.000 kvadrata\nNovi Sad - Nova građevinska sezona u Novom Sadu trebalo bi da bude daleko bolja nego mnoge prethodne, jer se očekuje izgradnja velikih objekata, koja bi preduzećima i pratećoj industriji materijala omogućila da uposli i 10.000 radnika.\nNovi Sad je, kako tvrdi Josip Modić, predsednik Samostalnog sindikata građevinskih radnika Novog Sada, procentualno prvi u Srbiji po broju pozitivno rešenih građevinskih dozvola, na osnovu kojih bi ove građevinske sezone trebalo da otpočne gradnja novih, najmanje, 200.000 kvadratnih metara.\n- Kolika je to površina, najbolje govori podatak da je u najteža vremena u celoj Srbiji građeno godišnje oko 800.000 kvadrata. Imali smo tada svega oko 5.000 radnika, ali kriza je iza nas. Uspeli smo da sa JP Urbanizam uspostavimo odličnu saradnju i uz njihovo posredovanje, povezali smo se sa najvećim građevinskim firmama i u njima osnovali sindikate, obezbedivši tako primenu svih normi zaštite na radu - precizira Modić.\nModić navodi i da je do pre nekoliko godina na gradilištima bilo prijavljeno manje od trećine angažovanih neimara, a da se sada njihov broj značajno povećao.\n- Najbolje sarađujemo sa velikim kompanijama, koje imaju interes da neimari dobro i kvalitetno rade, pa im obezbeđuju i dobre uslove. Sa manjim firmama, međutim, još imamo problema, pre svega jer u njima nema sindikata. Naravno, preduzeimamo sve mere da to prevaziđemo - kaže Modić.\nModić najavljuje da bi na izgradnji Galesovog solitera u centru Novog Sada trebalo da bude direktno uposleno oko 500 radnika, a veliki broj građevinaca biće angažovan i na gradnji novog tržnog centra pored SPENS-a, koji gradi kompanija NEPI.\nVeći broj radnika trebalo bi da bude angažovan i na izgradnji obilaznice oko Petrovaradina, koja će imati više lukova i podvožnjaka.\n- Uz to, očekuje se i izgradnja sportskog centra na Trandžamentu, sportskog centra u Petrovaradinu i niza infrastrukturnih objekata, tako da će, siguran sam, za građevince biti dosta posla - navodi Modić.


B92\t18.09.2019 18:17\nZajedničke patrole biće u Knez Mihailovoj ulici, na Trgu republike, u Bloku 70 i na aerodromu "Nikola Tesla".\nMinistar unutrašnjih poslova Srbije Nebojša Stefanović rekao je novinarima u Knez Mihailovoj ulici, gde je predstavljena prva zajednička patrola, da je prepoznata neophodnost zajedničkog rada kako bi se olakšao boravak kineskih turista kojih je u Srbiji sve više.\nKako je rekao, Kinezi su najbrojniji turisti u Srbiji, a u 2019. godini očekuje se čak 40 odsto turista iz Kine više nego prethodne godine.\nOn je najavio da će zajedničke patrole kineskih i srpskih policajaca biti i u Novom Sadu i Smederevu.\n"Time ćemo pokazati koliko nam je bezbednost važna", rekao je Stefanović.\nKineska ambasadorka Čen Bo rekla je da se saradnja dve zemlje brzo razvija i da je zbog sve više kineskih građana koji posećuju Srbiju bitno da se formiraju zajedničke patrole.\nKako je istakla, kineski policajci neće biti samo čuvari reda, već i ambasadori Kine u Srbiji.\n"Beograd je otvorena međunarodna metropola, a verujem da će kineski policajci lako da se uklope u nju", rekla je Čen Bo.\nOna je izrazila nadu da će i srpski policajci u budućnosti moći da učestvuju u takvim akcijama u Kini.


Antić: Veća proizvodnja uglja – stabilno snabdevanje strujom – Južnobanatske Vesti\nAntić: Veća proizvodnja uglja – stabilno snabdevanje strujom\nU lazarevačkom rudniku Kolubara i kostolačkom Drmno prošle godine je prouzvedeno 39 miliona tona uglja, odnosno 1,6 miliona tona ili četiri odsto više nego godinu dana ranije, što je omogućilo stabilno snabdevanje građana Srbije strujom, izjavio je ministar rudarstva i energetike Aleksandar Antić.\nOn je, obilazeći Termoelektranu „Nikola Tesla“ (TENT) u Obrenovcu i rudnik za površinsku ekploataciju uglja u Lazarevcu, rekao da Elektroprivreda Srbije planira da ove godine poveća proizvodnju električne eneregije.\n„Deponovano je više uglja, a dobra je i hidrometeorološka situcija, pa očekujemo da ove godine povećamo proizvodnju struje za nekoliko procenata, što će doprineti rastu bruto domaćeg proizvoda“, kazao je Antić.\nDodao je da je, uprkos nepovoljnim vremenskim uslovima u 2017. godini, nadoknađen pad proizvodnje. Antić je podsetio i da se planira gradnja nove elektrane Kolubara B u Lazarevcu.\n„Radimo ubrzano na studiji opravdanosti gradnje nove elektrane Kolubara B“, kazao je ministar.\nEPS će i ove godine, prema njegovim rečima, nastaviti sa „ambicioznim investicijama“, među kojima je otvaranje novog kopa Radljevo u Lazarevcu, u čiju će opremu ove godinu biti uloženo više od 100 miliona evra.\n„Planirano je ulaganje i u unapređenje železničkog transporta uglja i rehabilitaciju blokova A1 i A2 u TENT-u“, kazao je Antić i dodao da je jedan od prioriteta vlade i te kompanije postizanje najviših standarda u zaštiti životne sredine.\nGrčić: EPS se stabilizovao i povećao proizvodnju\nVršilac dužnosti direktora EPS-a, Milorad Grčić, istakao je da je poslovanje te kompanije u 2017. završeno pozitivno, kao što je bilo i 2016. godini. EPS se, prema njegovim rečima, posle pada proizvodnje u prvom kvartalu prošle godine, stabilizovao i povećao proizvodnju.\n„Proizvodnja u termo i hidro elektranama je ne samo stabilizovana već i povećana“, rekao je Grčić i dodao da se struja u Srbiju ne uvozi, već da se celokupna potrošnja obezbeđuje iz domaće proizvodnje.\nDodao je i da napreduje izgradnja luke za termoelektranu u Kostolcu, a da se planira i izgradnja luke za TENT.\nPredstavnik radnika TENT-a Milan Đorđević rekao je da očekuje da se pregovori s Vladom Srbije oko posebog kolektivnog ugovora za naredne tri godine završe do sredine janaura. On je pozvao u elektranu sve „koji ne veruju u rezltate i krvav rad zaposlenih u elektropriveredi“ da dođu „na čelu s predsednikom Fiskalnog saveta Pavlom Petrovićem“ i uvere se na licu mesta.\nDirektor za proizvodnju energije u TENT-u Savo Bezmarević rekao je da su Antić i Grčić obećali „ozbiljna ulaganja“ za unapređenje železničkog tramsporta uglja.\n„Ta investicija treba da obezbedi povećanje propusne moći pruge i bolje i stabilnije snabdevanje elektrana“, kazao je on.\nDirektor Železničkog transporta u ogranku TENT-a Nikola Tomić istakao je da je sve spremno za dovoljnu proizvodnju struje u najhladnijim zimskim mesecima u januaru i februaru i da se ne očekuju problemi.\nNajstariji penjač u Evropi živi u Vrnjačkoj Banji


1 Mps / 57%\nČitaj kako piše, na crnogorskom\nPodgorica – Tvorci crnogorskog jezika od jezičkih zakonitosti Vuka Karadžića sada jedino priznaju onu maksimu „čitaj kako je napisano – na crnogorskom”, kao pravilo kojeg se bez pogovora u školama moraju pridržavati deca Srba, a njih je prema poslednjem popisu u ovoj državi oko 33 odsto. Ali, roditelji srpske dece i Srpski nacionalni savet poručuju da njihova deca...\nCrnogorska dokvalifikacija profesora srpskog\nPodgorica – Crnogorski jezik u prvom Ustavu suverene Crne Gore upisan je kao službeni iako za njega još nisu napisani pravopis, gramatika i rečnik, što je jedan od osnovnih uslova da bi se otvorila katedra za njegovo izučavanje. Posledica toga je da na novoformiranoj grupi za crnogorski jezik na Filozofskom fakultetu u Nikšiću, gde je ove godine upisano dvadesetak studenata, ne...\n30.08.2008 u 22:00\nJezik deli Crnu Goru\nPodgorica – Upisivanje crnogorskog jezika kao službenog u novi ustav Crne Gore, te izrada pravopisa, gramatike i rečnika ovog novog jezika potvrdilo je ranije izrečene sumnje da će se tim činom uneti dodatne podele među građane ove države. Vlada Crne Gore početkom godine formirala je Savet za standardizaciju crnogorskog jezika koji je trebalo da uspostavi njegove norme. Pre dva...\nCrnogorci dopisali Vuka\nPodgorica – Crnogorski pravopis će, ukoliko vlada odluči da ga usvoji, ubuduće biti „bogatiji” za dva slova – „sj” i „zj”, odnosno dve grafeme koje su nastale ijekavskim jotovanjem „s” i „z”. Predsednik Saveta za standardizaciju crnogorskog jezika Branko Banjević juče je, kako je najavljeno, trebalo da Ministarstvu...\n21.07.2019 u 22:06\nVenecuelanski Suhoj se opasno približio američkom izviđačkom avionu\n21.07.2019 u 21:53\n21.07.2019 u 21:35\nZelenski pozvao rok zvezdu Vakarčuka da formiraju vladu\n21.07.2019 u 21:32\nAerodrom u Sjenici najveći izazov za deminere\n21.07.2019 u 21:26\nAsanž će biti izručen SAD\n21.07.2019 u 20:47


Hotel Nais : Južne vesti\n“Putevi Srbije”: Za ulazak i izlazak na istu naplatnu rampu cena putarine za najdužu relaciju\n12:09, 21. 1. 2020.\nOno što su pojedine Nišlije saznale na teži način, tako što su platili 1.860 dinara za odlazak do hotela “Nais” i nazad, sada je potvrđeno i iz “Puteva Srbije” - nema ulaska i izlaska na istu naplatnu rampu, inače plaća se najviša cena.\nPutarina do “Naisa” kao do Beograda i nazad, iz hotela vozačima poručuju da menjaju rampe\n12:22, 18. 1. 2020.\nNišlije koje su se javile redakciji "Južnih vesti" kažu da su, bez obzira na “besplatnu” kartu, morali da plate 1.860 dinara - putarinu kao da su putovali do Beograda i nazad, iako su samo bili do “Naisa”. U hotelu kažu da je cena putarine 30 dinara, ali da vozači moraju da uđu na jednu, a izađu na drugu naplatnu rampu.\n14:52, 22. 7. 2019.\nNakon 7 godina propadanja, renovirani hotel “Nais”, koji je delimično u vlasništvu ćerki funkcionera SPS i pomoćnika ministra spoljnih poslova Ivice Tončeva, prema najavama gradonačelnika Niša Darka Bulatovića trebalo bi početkom avgusta ponovo da prima goste.\nDva udesa u Nišu: Povređen pešak u Knjaževačkoj, vozač kod "Naisa"\n10:54, 13. 4. 2019.\nPovrede grudnog koša zadobio je muškarac, navode u Hitnoj pomoći, nakon što je na auto-putu kod motela Nais automobil udario u kamion. U drugom udesu povređen je pešak i to u niškom naselju Durlan, u Knjaževačkoj ulici.\nNajavljena izgradnja još jednog hotela "Nais" i pešačke pasarele\n16:56, 22. 12. 2016.\nPosle nekoliko godina, hotel “Nais” bi mogao, prema najavama gradske vlasti, da počne da radi i to već do početka leta, kada bi trebalo da počne i izgradnja hotela “Nais 2” sa suprotne strane auto-puta. Dva hotela u vlasništvu konzorcijuma koji predvodi “Trgogradnja” trebalo bi, kako kažu, da budu povezana pešačkim mostom.\nPočela sezona kupanja u Nišu\n16:58, 11. 6. 2012.\nNa bazenima Čair, Vrežinskom i Nais počela je sezona kupanja. Bazeni su uglavnom otvoreni tokom celog dana, a cene karata kreću se od 100 do 200 dinara.\nOtvoren bazen Nais\n23:30, 2. 6. 2012.\nOd danas pa do kraja kupališne sezone bazen Nais otvoren je za kupače svakog dana od 10 do 19 sati.\nPočinju sa radom otvoreni bazeni u Nišu\n00:01, 11. 6. 2010.\nČairski već otvoren za posetioce, a Vrežinski i Nais počinju sa radom sledeće nedelje.


Užice prepolovilo cenu priključka na gas (video) – ZoomUe\nUžice prepolovilo cenu priključka na gas (video)\nUŽICE-U cilju smanjenja aerozagađenosti na sednici Skupštine akcionarskog društva “Užice gas” doneta je odluka da se cena priključka na gas sa 980 smanji na 490 evra za individualna domaćinstva,saopštio je direktor Užice gasa Milan Sekulić na današnjoj konferenciji za novinare.\n“Akcija traje do kraja godine i svi koji potpišu Ugovor o snabdevanju prirodnog gasa dužni su da gas počnu i da koriste do kraja godine.Oni će cenu priključka od 480 evra bez PDV moći da isplate u 36 rata.Ukoliko ne počnu da koriste gas u ovoj godini,gube pravo na olakšice i nastavljaju da plaćaju priključnu taksu od 980 evra bez PDV-a”,rekao je Sekulić novinarima.\nGardonačelnik Užica Tihomir Petković izjavio je danas novinarima da je smanjenje cene priključka na gas jedna od konkretnih mera Gradske uprave u rešavanju problema aerozagađenosti.\n“Grad Užice je vlasnik 30 odsto akcija u “Užice gasu” i ove godine očekuje da iz dobiti ovog akcionarskog društva se u gradski budžet slije 8 miliona dinara,koji će biti takođe usmereni na rešavanje problema aerozagađenosti”,rekao je Petković.\nOvom akcijom “Užice gasa” nazvanom “Užice-čistiji grad” obuhvaćeni su i vlasnici koji su potpisali Ugovor o delimičnom priključku od 200 evra,koji će razliku od 290 evra bez PDV-a moći da plate u 20 rata ,s tim da moraju početi da koriste gas do početka naredne grejne sezone.\nNova cena gasa od ovog meseca u Užicu je 51,23 dinara umesto dosadašnjih 43,22 dinara po metru kubnom.\nZavršen Žestival (VIDEO)\nby Zoran Đurović · Published 26 августа, 2019 · Last modified 29 августа, 2019\nNext story Kako razvijati i finansirati sport na lokalnom nivou (video)\nPrevious story Užice dobija Centar za reciklažu tekstila


Klinac od 9 godina je najbogatiji Youtuber - Muški magazin - trendovi, fitness, lifestyle, saveti, devojke...\nPrema izveštajima, mladi kreator zaradio je 29,5 miliona dolara u ovoj godini, što je tri miliona dolara više nego prošle godine i prikupio je ukupno 12,2 milijarde pregleda uz pomoć 41,7 miliona pratioca.\nPoznat je po svojim naučnim eksperimentima „uradi sam“, porodičnim pričama i video snimcima za otpakivanje igračaka, ali većinu zarade zaradio je od reklamiranja preko 5.000 proizvoda kompanije Ryan’s World.\nPosle Rajana, na drugom mestu po Youtube zaradi je je Džimi Donaldson, poznatiji kao Mr. Beast, koji je zaradio 24 miliona dolara. Zatim stiže petočlana grupa Dude Perfect sa 23 miliona dolara. Na 4. 5. i 6. mestu su Rhett i Link sa 20 miliona, Markiplier sa 19,5 miliona i Preston Arsement sa 19 miliona dolara.\nŠestogodišnja Nastia dolazi na 7. mesto kao najmlađa i jedina pripadnica ženske populacije koja se plasirala u prvih 10, zarađujući 18,5 miliona dolara, dok Blippi, David Dobrik i Jeffree Star zauzimaju 8. 9. i 10. mesto sa zaradama od 17, 15,5 i 15 miliona dolara.


Gas umesto 10 skuplji i do 25 odsto - Bizlife.rs\nGas umesto 10 skuplji i do 25 odsto\n10:10 Novi Sad, 12.12.2011.\n– Iz različitih mesta Vojvodine našem udruženju se obratilo na stotine ogorčenih potrošača prirodnog gasa, negodujući, pošto su im stigli novembarskii računi – kaže Ćirilović.\n– Ovi računi, naime demantuju visinu najavljenog povećanja, jer ono iznosi daleko više i kreće se od 21,1 odsto kod DP „GAS Novi Sad“, koji ovim energentom snabdeva Novi Sad, Bačku Palanku, Bački Petrovac, Beočin i Sremske Karlovce, preko 16 odsto, koliko je povećanje kod JKP „Subotica gas“, dok je kod nekih, od ukupno 24 distributera u Vojvodini, cena gasa povećana čak i do 25 odsto.\n– Ako se ima u vidu korekcioni faktor, što pri obračunu služi za prevođenje radnog na standardno stanje, koji je odobrila Republička agencija za energetiku, onda je cena gasa za konzumno područje DP „GAS Novi Sad“ za novembar, povećana sa 37 dinara na više od 45 dinara po kubnom metru – precizira Ćirilović. – Ovome treba dodati mesečni fiksni trošak, naknadu po mestu isporuke, koji po domaćinstvu iznosi 121,92 dinara.\n– Ako već u Novom Sadu nema subvencija, pošto je naš distributer gasa društveno preduzeće, zašto ih bar potrošači u Subotici ne dobiju – pita Ćirilović. – Njihov distributer ima status javnog komunalnog preduzeća, a isti takav status ima i toplana, koja dobija subvencije.


Ustavni sud ukida odredbu koja se odnosi na proslavu Dana RS\nBeta\t 30. septembra 2016. 17:35\nUstavni sud Bosne i Hercegovine je na današnjoj sednici zaključio da Narodna skupština Republike Srpske nije sprovela raniju odluku ovog Suda o Danu republike, ističući da odredba Zakona o praznicima RS, koja se odnosi na proslavu dana RS 9. januara, prestaje da važi dan nakon što bude obavljena u Službenom glasniku BiH.\nOva odluka će, kako je navedeno u saopštenju iz Ustavnog suda BiH, biti objavljena i u službenim glasnicima RS i Federacije BiH, kao i distrikta Brčko.\nU saopštenju se navodi da će odluka Ustavnog suda biti dostavljena Tužilaštvu Bosne i Hercegovine.\nU obrazloženju odluke Ustavnog suda se navodi da je Narodna skupština RS imala rok da do 25. juna uskladi Zakon o praznicima sa sudskom odlukom, odnosno da izmeni odredbu tog zakona koja se odnosi na proslavu Dana RS 9. januara.\nUstavni sud je 26. novembra prošle godine doneo odluku da je obeležavanje 9. januara kao Dana RS neustavno i diskriminatorsko po gradjane RS koji nisu Srbi, jer se na taj dan slavi i krsna slava RS- Sveti arhidjakon Stefan.\nNarodna skupština RS je 17. juna podnela zahtev Ustavnom sudu za preispitivanje novembarske odluke, ali je taj zahtev odbačen 17. septembra, jer, kako je navedeno, Narodna skupština u svom zahtevu nije prezentovala nikakve nove činjenice koje bi mogle uticati da Ustavni sud promeni svoju raniju odluku.\nIako je Ustavni sud tada doneo i odluku o zabrani održavanja referenduma, u RS je 25. septembra referendum sproveden, a na njemu je podržano da se 9. januar nastavi slaviti kao Dan RS.\nIz Vlade RS najavili su da će uskoro u skupštinsku proceduru uputiti izmene Zakona o praznicima, koje će podrazumevati da gradjani koji ne žele ne moraju proslavljati Dan republike 9. januara.\nPosle referenduma, predsedniku RS Miloradu Dodiku stigao je poziv za saslušanje u svojstvu osumnjičenog, jer je prekršio odluku Ustavnog suda o zabrani referenduma, što je, prema Krivičnom zakonu BiH krivično delo.


Situacija u Južnom Banatu sve jasnija, evo ko će voditi gradove i opštine - ePancevo\nSrpska napredna stranka potvrdila je na izborima veliku podršku naroda, te se sa velikom pažnjom pristupa izboru vlasti u južnobanatskim gradovima i opštinama. U Pančevu, veliku podršku ima dr Slobodan Ovuka, aktuelni direktor Opšte bolnice i prvi na listi SNS na lokalnim izborima, nezvanično saznaje regionalni informativni portal ePančevo.\nPored dr Ovuke, tu je i advokat i pokrajinski poslanik Saša Levnajić. Tu je i direktor Higijene Aleksandar Stevanović, koji se u proteklom periodu pokazao kao odličan menadžer i da zna efikasno da reaguje u hitnim situacijama i na najsloženijim zadacima. Stevanović uživa veliko poverenje određenih stranačkih struktura.\nSvakako je sigurno da Saša Pavlov odlazi sa mesta gradonačelnika. Najverovatnije će biti deo pokrajinske administracije.\nIz Gradskog veća definitivno odlaze Nemanja Rotar i Zoran Grba, dosadašnji većnici za kulturu i poljoprivredu. Sasvim je izvesno da će resor poljoprivrede preuzeti Vanja Čolić, dok se za resor kulture pominje Marija Jević, bivša direktorka Doma omladine.\nŠto se tiče Opštine Kovin, zahvaljujući dobrim izbornim rezultatima, najverovatnije će na mestu predsednika opštine ostati Sanja Petrović, iako se više puta pominjalo ime Violete Ocokoljić, koja će u budućnosti svakako imati ozbiljnu stranačku ulogu.\nU Opštini Alibunar, kandidati za predsednika opštine su Marta Dmitrović i Zorana Bratić vd direktora JKP Univerzal. U Plandištu, traži se rešenje za predsednika opštine. U Opštini Kovačica, sasvim je izvesno da će dosadašnji predsednik opštine Milan Garašević napredovati i otići na viši nivo izvršne ili zakonodavne vlasti. Garašević je u svakom slučaju čovek na koga stranka računa. A ime novog kandidata biće saopšteno u narednim nedeljama.\nU Opštini Bela Crkva, kandidat za predsednika opštine je Violeta Simić, dok će, najverovatnije, predsednik Skupštine biti Marijan Aleksić. U Opštini Opovo, kandidat za predsednika opštine najverovatnije će biti Miloš Markov, a dr Zoran Tasić preuzeće mesto načelnika okruga. Tasić je već obavljao funkciju načelnika okruga, a kako nezvanično saznajemo, SNS traži mnogo čvršći stav nego što je to bilo u dosadašnjem periodu.\nU Vršcu je i pre izbora bila jasna situacija, odnosno da će aktuelna gradonačelnica Dragana Mitović, koja uživa veliko stranačko poverenje, ponovo dobiti mandat da vodi ovaj južnobanatski grad.


PUCA SRS: Očekivali da Šešelj metlom počisti stranku, umesto toga pljuštale ostavke! | Telegraf - Najnovije vesti\n28. maj 2012 | 16:10\nPUCA SRS: Očekivali da Šešelj metlom počisti stranku, umesto toga pljuštale ostavke!\n"Ostavkama istaknutih ljudi i članova, bojim se, da se naslućuje pucanje stranke po šavovima", kaže istaknuti član SRS-a Božidar Delić\nSrpska radikalna stranka je, u subotu, na sednici Centralne otadžbinske uprave (COU), izabrala na funkcije potpresednika Zorana Krasića, Vjericu Radetu, Dejana Mirovića i Nemanju Šarovića, a na predlog predsednika stranke Vojislava Šešelja.\nU rukovodstvu stranke više se ne nalazi nekada prvi čovek ove stranke u Šešeljevom odsustvu Dragan Todorović, a na bitnim funkcijama za sada nema ni Gordane Pop Lazić, Nataše Jovanović, Borisa Aleksića, Paje Momčilova, dok je Lidija Vukićević napustila stranku.\nSednica je protekla u žučnoj raspravi i svađi pojedinih funkcionera SRS-a, a pored izabranog novog rukovodstva stranke izabrana je i Ana Simonović za funkciju generalnog sekretara, dok je novi predsednik Gradskog odbora Beograda Aleksandar Dražić.\nPenzionisani general Vojske Srbije i član SRS-a Božidar Delić potvrdio je za Telegraf.rs da je bilo oštre i žučne rasprave na sednici Centralne otadžbinske uprave i da su mnogi njeni članovi podneli ostavke na sve funkcije u stranci, kao i da su neki od njih napustili stranku.\n- Na sednici je bilo rasprava oštrih i žučnih, što je u neku ruku normalno kada doživite fijasko na izborima. Deo članova Centralne otadžbinske uprave bio je protiv predloga Vojislava Šešelja da se Vjerica Radeta, koja je direktno odgovorna za katastrofalan rezultat parije na izborima, nagradi i postavi za potpredsednika stranke te su podneli ostavke na sve funkcije, a neki su čak i napustili SRS - kaže Delić.\nDelić kaže da će ovim potezom stranka samo "nazadovati" i da se naslućuje "pucanje stranke po šavovima" i dodaje da je "veoma zabrinut za budućnost partije pod ovim rukovodstvom".\n- Ja sam ostao član SRS-a, ali sam veoma zabrinut za njenu dalju budućnost jer se ne može očekivati od ljudi, kao što su Vjeica Radeta i Nemanja Šarović, koji su stranci doneli loš izborni rezultat da je podignu iz mrtvih! Ovakvim stavovima i radnjama, naročito ostavkama istaknutih ljudi i članova, bojim se, da se naslućuje pucanje stranke po šavovima - tvrdi Delić.\nGlumica Lidija Vukićević je najburnije reagovala na pomenutoj sednici COU SRS-a, koja je vratila člansku kartu predsedavajućem Zoranu Krasiću i napustila stranku.\n- Vraćajući člansku kartu i napuštajući stranku samo sam ispoštovala sebe, jer sam išla do kraja braneći svoje stavove, a nikome nikada nisam i neću dozvoliti da me nipodaštava - kaže Vukićević.\nLidija Vukićević tvrdi za Telegraf.rs da je "nemoguće da stranka napreduje tako što se oni koji su odgovorni za katastrifalan rezultat unapređuju".\n- Otišla sam iz stranke jer ne vidim da stranka može imati ikakav boljitak postavljajući za potpredsednika Vjericu Radetu koja je direktno odgovorna za debakl na izborima. U takvom društvu ne pornalazim sebe i ne želim da budem u toj grupi, iako nemam ništa lično protiv nje - kaže ona.\nOna dodaje da je pre sednice imala razgovor sa liderom SRS-a Vojislavom Šešeljom kome je prenela stav da bi trebalo da ukaže mladim, pametnim, školovanim ljudima, koje ima stranka, poverenje da podignu ponovo partiju.\n- Rekla sam Šešelju da podmladi kadar i da ukaže šansu mladim i obrazovanim ljudima da podignu ponovo stranku na vrh, a on me je pitao: "Gde su se ti ljudi sakrili?" - kaže slavna glumica.\nLidija Vukićević kaže da je očekivala da će Vojislav Šešelj, posle izbornog kraha, uzeti metlu u ruke i počistiti stranku, ali pošto se to nije dogodilo ona je odlučila da napusti stranku.\nFunkcioner SRS-a Milorad Mirčić kaže da će stranka ostati i pored svih okolnosti i dodaje da "ona nikada nije zavisila od pojedinaca, te neće to ni sada".\nPrema njegovim rečima "ljudi koji su otišli iz stranke su preemotivno reagovali" i dodaje da "nije nemoguće da se oni predomisle, shvate da su pogrešili i ponovo vrate".\nBivši potpredsednik SRS-a Aleksandar Martinović, koji je u javnosti označavan kao budućnost stranke, nije više u najužem rukovodstvu zbog, kako tvrdi, neslaganja sa kadrovskim rešenjima.\n- Nisam želeo da pristanem na funkciju potpredsednika stranke. jer se ne slažem sa pojedinim kadrovskim rešenjima. Ponuđeno mi je mesto potpredsednika stranke ali odbio sam - rekao je Martinović ali i dodao da će ostati aktivan u stranci.\nNovoizabrana potpredsednica SRS-a Vjerica Radeta kaže da su izbori unutar stranke protekli u "fer i demokratskoj atmosferi" kao i da nije došlo "do smene unutar stranke već rekonstrukcije rukovodstva".\n- Izbori unutar stranke su prošli u fer i demokratskoj atmosferi, a ja kao odgovoran član, ne želim da komentarišem unutarstranačke odluke - rekla je Radeta i dodala da "radikali zbijaju redove".\nFunkcioner SNS-a Nebojša Stefanović kaže da se ta stranka nikada nije bavila "produženom rukom Demokratske stranke, Srpskom radikalnom strankom" te to neće ni sada činiti.\nPrema njegovim rečima vrata SNS-a su svakom poštenom čoveku uvek otvorena, ali to nisu nikako "Đilasovim perjanicama iz SRS-a".\n- Ako neki od nezadovoljnih bivših radikala želi da se učlani u SNS, a pritom je častan i pošten onda su vrata naše partije otvorena kao i svakom drugom građaninu, ali nikako to neće biti slučaj sa ljudima koji su bili na izborima produžena ruka DS-a. Nažalost moraće da se pomire sa činjenicom da su kao stranka dodirnuli dno, jer kako su radili tako su i prošli - kaže Stefanović.\nRadikali su na nedavnim parlamentarnim izborima, prvi put nakon dvadeset godina, ostali van parlamenta Srbije.\nDevojčica (15) je krenula jutros u školi kada ju je udario automobil u Požeškoj ulici: Krvave glave prebačena je u Urgenti centar\nTagovi: Bozidar Djelic, Lidija Vukićević, SRS, Vojislav Šešelj\nEm Si Hamer 29.05.2012 15:33\nMa nije stvar samo u tome da stranku treba podmaladiti, vec radikali treba da izbace i neki brend i poznate licnosti u prvi plan, npr. Lidija lepa, umerena, obrazovana zena, glumica, ali nisu joj dali sansu osim kao voditeljki mitinga! I Martinovicu svaka cast, to je pravi radikal, i Boris Aleksic, i svi ostali kojima je buducnost stranke na prvom mestu, a ne funkcije.\nVojin 29.05.2012 09:30\nOve bitangje su obesmislile srpsku nacionalnu priču i neka su propali ludaci. Nije ni Šešelj bolji.\nMiloš 28.05.2012 17:02\nHvala Bogu na odlasku ovih skotova sa političke scene!


Zamenik gradonačelnika Beograda Goran Vesić rekao je da je Gradski štab za vanredne situacije na teritoriji grada Beograda doneo odluku da od danas ugostiteljski objekti koji imaju baštu mogu do 31. oktobra da rade i radnim danom do 1 sat, a ne samo vikendom, kako propisuju važeće gradske odluke.\n“Na ovaj način želimo da kao Grad Beograd pomognemo ugostiteljima da uspešnije prevaziđu ekonomske posledice epidemije virusa kovid-19 koje su veoma pogodile sektor usluga”, poručio je Vesić.\nOn je pojasnio da prema važećim gradskim odlukama ugostiteljski objekti u stambenim zgradama mogu da rade radnim danima do ponoći, a da emituju muziku do 23 sata, u skladu sa svim ograničenjima koji su propisani u vezi sa regulisanjem nivoa buke. Vikendom se radno vreme produžava do 1 sat, a mogućnost emitovanja muzike do ponoći\n“Sada će svi ugostiteljski objekti koji se nalaze u stambenim zgradama moći svaki dan da rade do 1 sat a da muziku emituju do ponoći. Ova odluka će važiti do 31. oktobra kada će se vratiti uobičajeni režim rada. I dalje je na snazi ograničenje za rad ugostiteljskih objekata u zatvorenom prostoru, jer oni mogu da rade samo do 21 sat”, rekao je Vesić.\n“Apelujem na ugostitelje da ih se pridržavaju jer tako štite zdravlje svojih zaposlenih i gostiju”, dodao je zamenik gradonačelnika Beograda.


Nova Toyota Avensis ponovo u akciji - špijunske fotke - Automagazin\nNova Toyota Avensis ponovo u akciji - špijunske fotke\nToyota Avensis aktuelne generacije na tržištu je već pet godina, i nije tajna da japanska kompanija već uveliko radi na novoj generaciji. Nova Toyota Avensis na tržištu će se pojaviti 2009. godine, najpre kao klasičan sedan, a zatim i kao atraktivan karavan...\nŠpijunskim fotografima uspelo je da maskirani Avensis snime u blizini Nürburgringa, što bi moglo značiti da Toyota već testira komponente ogibljenja vozila. Iako se na špijunskim fotografijama vidi potpuno zamaskiran novi Avensis, mogu se uočiti nove linije uspešnog Toyotinog modela. Pored toga, jasno se vidi da će novi Avenisi imati potpuno nove prednje i zadnje svetlosne grupe i da će izgledati dinamičnije i agresivnije od aktuelnog modela.\nOno što je interesantno, a dolazi od nezvaničnih izvora, u trećoj generaciji Avensisa mogao bi se pojaviti i diesel-hybrid pogonski sistem, ali i pogon na sve točkove. Od novih detalja treba istaći panoramski krov, kao i korišćenje kvalitetnijih materijala u unutrašnjosti. Goran Sarić - Automagazin


Follow @RSE_Balkan Ovaj forum je zaključen Komentari Nema komentara u ovom forumu. Budite prvi i dodajte komentar. Izbor urednika Beograd i Priština Postignut načelni dogovor o primeni sporazuma iz Brisela Reakcije u Srbiji Sveti Njegoš po Amfilohiju Reakcije na Kosovu Srbija nema nadležnost nad Trepčom Bosna i Hercegovina FBiH u ćorsokaku: Opstrukcije, blokade i pad prihoda Crna Gora Godišnjica nezavisnosti: Nagomilani problemi i otrežnjenje NajčitanijeDa li je Beograd otpisao Dodika? (3205)Očekuje se otkrivanje masovnih grobnica u Srbiji (1189)Sveti Njegoš po Amfilohiju (1092)Zašto bebe u skoro svim zemljama svijeta kažu "mama" (1066) Lucić: Ko to kaže, ko to laže, Mala Azija je mala... (885) Brisel: Postignut načelni dogovor o primeni sporazuma, na potezu vlade (813) Reakcije na Kosovu: Srbija nema nadležnost nad Trepčom (800)Štiks: Subverzivne poruke iz Zagreba (737) Putovanje bh. građana u Hrvatsku: Biometrijski pasoš, lična karta ili viza (658) Skupština Vojvodine usvojila deklaraciju (632)Najčešće poslanoSveti Njegoš po AmfilohijuSomun na godišnjicu prijema u UN: BiH nije dobila šansu da se razvija normalnoOčekuje se otkrivanje masovnih grobnica u Srbiji Pravoslavne crkve u borbi protiv modernizacije i sekularizacijeNajviše komentaraDa li je Beograd otpisao Dodika? (91)Skupština Vojvodine usvojila deklaraciju (26)Sveti Njegoš po Amfilohiju (23)Štiks: Subverzivne poruke iz Zagreba (13)Sabor SPC neće razmatrati Amfilohijevu inicijativu o kanonizaciji Njegoša (12)FBiH u ćorsokaku: Opstrukcije, blokade i pad prihoda (11)Vestervele u Beogradu: Datum zavisi od implementacije sporazuma (10)Virus pasivnosti među mladima u BiH (10)Šaškor: Vlast slabija, opozicija jača (9)Brisel: Postignut načelni dogovor o primeni sporazuma, na potezu vlade (9)Najgledanije Pojma nema, a svira Cetinje: „Marš protiv mafije – Marš za slobodu“ Sedmica u slikama: 12.- 18. maj 2013. SAD: 24 mrtvih u naletu tornada Brutalno ubojstvo u Londonu SAD: Desetine žrtava u naletu tornada Dvije škole, pamet jedna Minerali iz Trepče Sjećanje na budućnost Protest prosvjetnih radnika u Sarajevu Produkti i uslugePodkastRSSPretplataMobilni telefon RSE


Voda i odroni blokiraju puteve!\nSrijeda, 15.05.2019., 19:28 Srijeda, 15.05.2019., 19:28\nNa magistralnim putevima Prijedor–Novi Grad, u mjestu Dragotinja Donja, i Kostajnica-Kozarska Dubica, na izlazu iz Kostajnice i u mjestu Špilja, obustavljen je saobraćaj zbog izlivanja velike količine vode na kolovoze, saopštio je Auto-moto savez (AMS) Republike Srpske.\nZbog odrona na dionici regionalnog puta Gornji Podgradci-Mrakovica na lokalitetu Vučjak saobraćaj se zbog odrona odvija jednom trakom naizmjenično.\nSaobraćaj se odvija usporeno na magistralnim putevima Prijedor-Sanski Most, u mjestu Žeger, Mrkonjić Grad-Jajce u mjestu Jezero.\nNa lokalnom putu Blagaj Japra-Vitasovci-Radomirovac-Volari u mjestu Vitasovci izlila se rijeka Sana, zbog čega je saobraćaj obustavljen.\nNa ostalim putevima u Republici Srpskoj saobraćaj se odvija po mjestimično vlažnim kolovozima.\nNa putevima koje prilaze kroz usjeke i pored kamenih kosina velika je mogućnost odrona kamenja i zemlje na kolovoz.\nAMS je apelovao da vozači voze maksimalno oprezno i da vožnju prilagode trenutnom stanju na putevima.


Novi krug sankcija | Evropa | DW | 12.09.2014\nDok su za EU sankcije prema Rusiji sredstvo za ostvarivanje mirnog rešenja ukrajinske krize, Moskva ih vidi kao direktno podrivanje mirovnog procesa. Što se tiče ekonomija EU i Rusije, uticaj sankcija je – negativan.\nPosle nedelju dana „procenjivanja situacije“, Evropska unija primenila je novi krug sankcija protiv Rusije. Ovoga puta na „udaru“ su se našli ruski bankarski, naftni i sektor za proizvodnju oružja, a na evropsku „crnu listu“ dodata su još 24 imena onih kojima je zbog podsticanja krize u Ukrajini zabranjen ulaz i zamrznuta imovina na teritoriji EU. Sankcije u vidu pristupa evropskom tržištu kapitala pooštrene su za ruske državne banke, a zabrana kreditiranja uvodena je i za tri najveće ruske naftne kompanije: Rosnjeft, Transnjeft i Gasprom Njeft (ogranak Gasproma koji se bavi proizvodnjom i distribucijom nafte).\nU Briselu navode da su merila po kojima su ove kompanije „ciljane“ bile njihovo vlasništvo (većinski vlasnik u sva tri slučaja je Ruska Federacija) i visina godišnjih prihoda kompanija. Evropske sankcije odnose se i na isporuku tehnologije koja je Rusiji potrebna za istraživanje zaliha nafte na velikim dubinama i na Arktiku. Istovremeno, ni jedan od sektora proizvodnje i isporuke ruskog gasa nije obuhvaćen evropskim restriktivnim merama.\nBolno za obe strane\n„Neprijatno natezanje oko donošenja sankcija ne menja činjenicu da se radi o bolnim restrikcijama“, piše između ostalog nemačka štampa.\nEvropska unija zabranila je i izvoz one robe u Rusiju koja se može koristiti istovremeno i u vojne i civilne svrhe. Tako su se na listi sankcionisanih kompanija našli ruski proizvođači borbenih aviona Mig i Suhoj, zatim tenkova i helikoptera, kao i proizvođač oružja marke Kalašnjikov.\nPored tih ciljanih ekonomskih mera, zemlje-članice dodale su nova 24 imena na svoju „crnu listu“. Sada se tako među 119 osoba kojima je zabranjen ulaz na teritoriju EU i zamrznuta sredstva nalaze lideri istočno-ukrajinskih separatista Aleksandar Zaharčenko i Vladimir Kononov, kao i Vladimir Žirinovski, ruski ultra-desničar, i Segej Čemezov, predsednik kompanije Rostek i blizak saradnik predsednika Putina.\nLavrov: Evropske sankcije podrivaju mirovni proces u Ukrajini\nI dok u Briselu naglašavaju da cilj sankcija prema Rusiji ostaje isti, a to je pronalaženje mirnog i održivog rešenja za krizu na istoku Ukrajine, ministar spoljnih poslova Rusije, Sergej Lavrov nove sankcije EU ocenjuje kao „izbor koji podriva mirovni proces u Ukrajini.“ Iz Ministarstva spoljnih poslova Rusije poručuju da je „Moskva očekivala podršku za mirno rešenje krize od svih odgovornih snaga u Evropi: „Brisel i šefovi država Evropske unije treba da daju jasan odgovor svojim građanima zašto su oni predmet rizika od konfrontacije, ekonomske stagnacije i gubitka posla“, navodi se u saopštenju ruskog Ministarstva spoljnih poslova.\nZa sada se još spekuliše kako bi Moskva mogla da odgovori na novi krug evropskih sankcija. Posle uvođenja zabrane na uvoz poljoprivrednih proizvoda iz EU, sada se pominje mogućnost zabrane uvoza, za sada samo polovnih automobila iz Evrope, ali i „niza industrijskih proizvoda od kojih naši evropski partneri više zavise od Rusije, nego Rusija od njih“, navodi ekonomski savetnik Kremlja Andrej Belusov.\nJedan od kontra-mera koju je pominjao sam premijer Ruske Federacije Dimitrij Medvedev, bila je i zabrana preleta preko ruske teritorije za evropske avio-kompanije. Diplomatski izvori u Briselu navode da je mogućnost takve kontra mere bila, između ostalog, i razlog da se Finska početkom nedelje usprotivi uvođenju novog kruga evropskih sankcija Rusiji, uzimajući u obzir letove finskog nacionalnog avio-prevoznika, koji uglavnom saobraćaju preko teritorije Rusije. Još ranije su Češka i Slovačka upozorile na štetne posledice novih sankcija prema Rusiji na nacionalne privrede zemalja članica.\nEkonomski udarac za obe strane\nU Evropskoj uniji kažu da je još rano da se iznose procene efikasnosti evropskih sankcija protiv Rusije. Ono što jesu činjenice, to je da je tokom „rata sankcijama“ između EU i Rusije, kao dva najveća trgovinska partnera, rublja dostigla novi rekordni minimum u odnosu na dolar, dok se evropska privreda ponovo se nalazi na rubu recesije. Istovremeno došlo je i do smanjenja isporuke ruskog gasa Austriji, Slovačkoj i Poljskoj.\nI dok iz Evropske unije ocenjuju da to može biti uzrokovano „tehničkim problemima“ vezanim za održavanje gasovoda i punjenje ruskih zaliha, a Gasprom navodi da se pridržava „ ugovorenih normi“, mnogi u tome vide i znak upozorenja Rusije Uniji. Očekujući eventualni odgovor ruske strane na novi krug sankcija u EU, oni navode da će se nastaviti sa procenom poštovanja prekida vatre na istoku Ukrajine i primene mirovnog plana i dodaju da bi „suspenzija ili prilagođavanje sankcija“ bilo moguće u zavisnosti od situacije na terenu. Navodi se da su „vidljivi prvi pozitivni koraci“, ali da se „situacija i dalje razvija". „Razvoj situacije“ dakle ostaje pod znakom pitanja, kako na bezbednosnom, tako i ekonomskom polju evropskog kontinenta.\nKljučne reči EU, sankcije, Rusija, Ukrajina\nTrajni link https://p.dw.com/p/1DBOM


e-novine.com - Zapad postavio ultimatum Gadafiju\n19.03.2011 - 06:46\n"Pozivamo vojnike i oficire da uzmu oružje i odu u Al Magrum kako bi branili ulaz u Bengazi i blokirali Gadafijeve snage", navodi se u saopštenju Glavnog štaba. Nekoliko desetina vozila je krenulo ka Al Magrumu, preneo je France presse. U Bengaziju je u petak posle podne odjeknula eksplozija i čula se pucnjava. Za sada nema podataka o eventualnim žrtvama. Libijski režim saopštio je ranije da prekida vatru, dok je libijski zvaničnik Kaled Kaim kasnije rekao da libijska vojska nema nameru da napadne Bengazi, uporište pobunjenika.\nFrancuska, Velika Britanija, SAD i arapske zemlje pozvale su libijskog lidera Muamera Gadafija da odmah prestane sa napadima na civile i naglasile da će u suprotnom biti izvršena vojna intervencija u skladu sa rezolucijom UN, saopštio je zvanični Pariz.\n"Rezolucija 1973 koju je usvojio Savet bezbednosti UN podrazumeva jasne obaveze koje se moraju ispuniti", navodi se u saopštenju Jelisejske palate.\nZvanični Pariz je takođe saopštio da Gadafi treba da povuče trupe iz Misurate i Zavije i da prestane sa nagomilavanjem trupa u Bengaziju kao i da snabdevanje vodom, strujom i gasom mora biti ponovo uspostavljeno na čitavoj teritoriji Libije. U saopštenju se naglašava da se moraju obezbediti uslovi kako bi libijsko stanovništvio primilo humanitarnu pomoć i da tu "nema pregovora". Prema Jelisejskoj palati, Gadafi će, ukoliko se ne povinuje rezoluciji 1973 trpeti posledice i u tom slučaju će se pribeći vojnim sredstvima.\nU subotu će u Parizu biti održan sastanak generalnog sekratara UN Ban Ki Muna i predstavnika SAD, evropskih, afričkih i arapskih zemalja. Na sastanku bi trebalo da se donese definitivna odluka o vojnoj intervenciji u Libiji.\nPredsednik SAD Barak Obama u subotu je u Vašingtonu od libijskog vođe Moamera Gadafija zatražio da obustavi sve napade na civile, a ukoliko ne odstupi, SAD će se pridružiti vojnoj operaciji protiv Gadafija. Obama je novinarima u Beloj kući rekao da SAD ipak "neće rasporediti kopnene snage u Libiji". Savet bezbednosti UN je ranije usvojio rezoluciju koja dozvoljava vojnu intervenciju kako bi se sprečilo da libijske snage ubijaju civile.\nNema mesta sumnji u Gadafijeve namere "jer ih je obznanio", rekao je Obama i dodao: "Juče, govoreći o Bengaziju, gradu od oko 700.000 stanovnika, zapretio je (Gadafi) da neće imati milosti ni sažaljenja, i to prema sopstvenim građanima". Obama je podsetio da su SAD i druge zemlje uvele sankcije Libiji, zazmrzle sredstva Gadafija, njegove porodice i saradnika i poslale zalihe humanitarne pomoći susednim zemljama kako bi se lakše izborile s talasom izbeglica.\n"Moamer Gadafi sada ponovo može da bira", rekao je Obama, navodeći da se o uslovima koje je postavio Savet bezbednosti UN ne može pregovarati. Obama je dodao da će Gadafi snositi poslednice, "ukoliko se ne povinuje".\nPredstavnici Kongresa ocenili su da američki predsednik Barak Obama treba da dobije odobrenje od Kongresa za vojnu operaciju u Libiji.\n"Činjenica da SAD žele da vojno reaguju ne predstavlja samo odluku u UN. Postoji članak u ustavu o angažovanju naših oružanih snaga", izjavio je demokratski predstavnik u Kongresu Denis Kucinič, veliki protivnik američke vojne intervencije u Avganistanu i Iraku. "Predsednik ne treba da ima vojnu akciju u Libiji bez glasanja predstavnika naroda", rekao je republikanski predsednik Ričard Lugar. On je podsetio da je predsednik Ronald Regan pre 25 godina tražio odobrenje Kongresa za bombardovanje Libije.\nFrancuski ministar spoljnih poslova, Alen Žipe potvrdio je u petak da je sve spremno za vojnu intervenciju u Libiji, ali da će se na sutrašnjem samitu u Parizu analizariti izjave libijskih vlasti o prestanku vatre i iz toga izvući zaključci.\n"Mi smo spremni", izjavio je Žipe nakon sastanka s premijerom Francuske Fransoaom Fijonom, i dodao da će se na subotnjem sastanku predstavnika SAD i evropskih, afričkih i arapskih zemalja u Parizu analizirati izjave libijskih vlasti "o prestanku vatre i iz toga izvući određeni zaključci". Kako navodi agencija France presse, Žipe je na engleskom jeziku rekao da Gadafijev režim mora da prekine vatru na celoj teritoriji Libije, a ne samo u Bengaziju.\nZvanični Pariz takođe je nakon što je jedan predstavnik Natoa izjavio da je moguće da Alijansa učestvuje u vojnoj intervernciji u Libiji, ponovio da se Francuska tome protivi.\n"Stav Francuske je od početka nepromenjen", rekao je agenciji France presse portparol francuskog ministarstva inostranih poslova, Bernar Valero i dodao da Pariz smatra da učešće Natoa u jednoj arapskoj zemlji ne bi bila dobra poruka.


21. Jun 2001 18:33 (GMT+01:00)\nDrugi pišu - VREME\nIspovest čoveka koji je u hladnjači prevozio žrtve sa Kosmeta\nLeševe vozio do topionice bakra\nBEOGRAD (Beta) - Beogradski nedeljnik "Vreme" objavio je u najnovijem broju svedočenje čoveka koji je, po sopstvenom priznanju, kao mobilisani rezervista 1999. godine prevezao desetak kamiona sa leševima sa Kosova do istočne Srbije.\nTaj čovek, koji se predstavio kao Nikola, bio je mobilisan početkom februara 1999. godine i kao ratni raspored dobio je kasarnu u Boru, nedaleko od mesta gde je živeo, a odmah je dobio kamion hladnjaču - prazan, sa naređenjem da ga odveze na Kosovo u jedan vojni logor istočno od Prištine.\nNikola je, kako je naveo, ubrzo shvatio da prevozi leševe, pa je pobegao u Republiku Srpsku, potom u Hrvatsku, odakle je, uz dokaze - fotografije leševa u kamionu, stupio u kontakt sa Haškim tribunalom za ratne zločine i dobio zaštitu tajne službe jedne zemlje Evropske unije.\nDirektor RTB-a bez demantija\nBOR - Direktor Rudarsko-topioničarskog basena Bor Dragoslav Gusković izjavio je u četvrtak na Skupštini ovog preduzeća da je u medijima plasirana "neproverena informacija" prema kojoj su u RTB-u tokom 1999. godine spaljivani leševi dovezeni sa Kosova. On nije mogao da demantuje takvu informaciju jer u to vreme nije bio direktor RTB-a, ali je rekao da, koliko on poznaje tehnologiju u Topionici to nije bilo moguće izvesti.\nPrema njegovom svedočenju, zadatak mu je bio da odveze u jedan vojni logor na Kosovu prazan kamion hladnjaču, koju je tamo preuzimao policajac, odvozio negde i vraćao punu i zapečaćenu sa putnim nalogom "poverljivo". On je naveo da je uvek vozio sa Kosova za Bor noću, kamion je predavao policajcima na ulazu u topionicu bakra u kompleksu Rudarsko-topičarskog basena Bor, i na ulazu čekao da mu vrate prazno vozilo.\n"Ubrzo sam shvatio da vozim leševe; nije tu trebala velika pamet... Bilo mi je jasno odakle ti leševi potiču; nije mi bilo jasno gde su završavali kad se hladnjača u Boru istovari. Pretpostavljao sam da su bili spaljivani u pećima za topljenje bakarne rude, možda i nisu...", rekao je Nikola, ocenjujući da su leševi mogli da budu i zakopavani negde na teritoriji rudnika.\nKada je počeo da strahuje za vlastiti život zbog toga šta radi, ali i da dobija noćne more, on je, kako je posvedočio, zatražio pomoć dvojice poverljivih prijatelja sa kojima se dogovorio da ga, po povratku sa Kosova, sačekaju na skrovitom mestu pre Bora, i koji su, dok se on presvlačio u civilno odelo, otvorili hladnjaču.\n"Bila je puna leševa, do pola metra od plafona... Moji prijatelji fotografisali su unutrašnjost hladnjače, a ja sam tada pobegao dalje. Oni su onda odvezli hladnjaču na skrivenije mesto i prebrojali leševe. Bilo ih je 78; uglavnom civila, među kojima i jedna žena, ali i tri vojnika VJ. Jednog od njih prepoznali su - bio je to dečko iz našeg mesta", kazao je Nikola.\nOn nije želeo da otkrije detalje svog putovanja sa suprugom u RS, niti želi da kaže koliko je fotografija napravljeno te noći, ali je pokazao dve na kojima se vide noge i cipele leševa, piše "Vreme".\nNedeljnik navodi da su u maju 1999. godine Nikola i njegova žena otišli u Hrvatsku, gde su tražili pomoć jednog advokata koji mu je omogućio kontakt sa ambasadama velikih sila. Nakon razgovora u ambasadi jedne velike sile u Zagrebu i pokazivanja dokaza - fotografija, tiho i diskretno su izvučeni u jednu zemlju Evropske unije i tamo žive pod zaštitom inače veoma efikasne tajne službe te zemlje, piše "Vreme".


In Store | inFokus | Mediana: Podaci iz TGI baze o konzumaciji namaza na tržištima Slovenije, Hrvatske, Srbije i BiH\nUkupno, na ova četiri tržišta postoji približno 6,8 milona ljudi koji su konzumirali jestivi margarin u poslednjih 12 meseci i prilbližno 3,3 miliona velikih konzumenata ove kategorije. Kada je reč o ajvaru, njega je na pomenutim tržištima konzumiralo 10 miliona ljudi, starosti od 15 do 69 godina, u poslednjih 12 meseci\nOvom prilikom biće prikazan deo podataka iz TGI baze (Target Group Index istraživanja), koji se odnosi na konzumiranje jestivog margarina i ajvara na tržištima Slovenije, Hrvatske, Srbije i BiH.\nAnalizirajući kategoriju jestivih margarina, na prikazana četiri tržišta, vidimo da se on procentualno najviše konzumira u Srbiji 57,3%, a da se u najmanjem procentu konzumira u Sloveniji 38,4%. Ukupno, na ova četiri tržišta postoji približno 6,8 milona ljudi koji su konzumirali jestivi margarin u poslednjih 12 meseci.\nUvek je zanimljivo za jednu kategoriju proizvoda videti i relativno učešće velikih konzumenata jestivog margarina, odnosno svih onih koji jednom nedeljno i češće konzumiraju ovu kategoriju. Najveći procenat velikih konzumenata jestivog margarina je u Srbiji 27,9% dok je najmanji procenat velikih konzumenata u Sloveniji 20,8%. Ukupno na ovih četiri tržišta postoji prilbližno 3,3 miliona velikih konzumenata jestivog margarina.\nKada govorimo o markama jestivog margarina koje se najviše konzumiraju na ova četiri tržišta, može se primetiti da je na tržištima BiH i Hrvatske najpopularnija marka Margo, na tržištu Slovenije je to Rama, dok je na tržištu Srbije brend Dobro Jutro.\nAnalizirajući ovu kategoriju na prikazana četiri tržišta vidimo da se ajvar procentualno najviše konzumira u Srbiji 81,3%. Slede BiH sa 70,3% i Hrvatska sa 67,6%, dok je najmanji procenat konzumenata ove kategorije u Sloveniji 59,9%. Ukupno, na ova četiri tržišta postoji 10 miliona ljudi, starosti od 15 do 69 godina, koji su konzumirali ajvar u poslednjih 12 meseci.\nKada je reč o relativnom učešću velikih konzumenata, odnosno svih onih koji ajvar konzumiraju jednom nedeljno i češće, vidimo da je najveći procenat velikih konzumenata ove kategorije u BiH (44%), dok je najmanji procenat velikih konzumenata u Sloveniji (13,6%).\nKada govorimo o markama ajvara koje su se najviše konzumirale u prethodnih 12 meseci, može se primetiti da je na tržištima Srbije i Hrvatske vodeća marka Podravka, u Sloveniji je to Natureta, dok je u BiH to Vitaminka. Skoro 1,7 miliona građana ove četiri države je, u poslednjih godinu dana, konzumiralo ajvar proizvođača Podravka, što ga čini najpopularnijim brendom u ovoj kategoriji\nTarget Group Index je jedan od retkih multifunkcionalnih alata koji je namenjen savremenim kompanijama u zadovoljavanju osnovnih potreba za analizama potrošača, tržišta i konkurencije. Korisnik Target Group Index baze može brzo i lako da analizira kako svoje postojeće i potencijalne potrošače tako i potrošače konkurencije i da veoma precizno definiše strategije i smernice


OTVORENA IZLOŽBA SLIKA ŽELjKA DRLjAČE\nNa inicijativu predsednika opštine, Branislava Šušnice, u petak 04. novembra 2016. godine, sa početkom u 12.00 časova otvorena je prodajna izložba slika akademskog slikara Željka Drljače koju su organizovali Opština Bačka Palanka i Kulturni centar Bačka Palanka.\nSvečanom otvaranju prisustvovali su porodica autora, predstavnici lokalne samouprave, direktori javnih preduzeća i ustanova, predstavnici kulturnog života, mnogobrojni mediji i poštovaoci lika i dela ovog autora koji nas je prerano napustio.\n„Kažu da Bog prvo iz svoje bašte bere najređe i najlepše cveće, tako je i prerano uzeo mladog i vanvremenski talentovanog akademskog slikara Željka Drljaču. Imao sam priliku da mi kao srednjoškolcu prenese svoje viđenje likovnog kao umetnosti, a i sam potičem iz porodice u kojoj se neguje slikarstvo, pa verujte znam kako su ljudi tih sklonosti posebni. Njegova dela su ocenili i procenili priznati profesori iz oblasti slikarstva, a mesta na kojima je izlagao Italija, Španija Emirati, dovoljno govore o njihovim vrednostima“, rekao je, između ostalog Branislav Šušnica, koji je i otvorio ovu izložbu.


Novo dečje igralište u Užicu zahvaljujući Novak Đoković fondaciji!!!\nUžice – Predstavnici Novak Đoković fondacije, grada Užice i Predškolske ustanove „Užice“ su svečano otvorili kompletno opremljeno igralište za decu u vrtiću „Bambi“. U adaptaciju igrališta uloženo je 2.305.875 dinara, objavljeno je na sajtu fondacije.\nFoto: Sajt Novak Đoković fondacija\nVrtić „Bambi” predstavlja jedan od devet objekata u sklopu Predškolske ustanove „Užice“ i ujedno je jedan od najvećih vrtića u gradu, koji pohađa oko 380 mališana. Gorana Džudža Jakovljević, projektna menadžerka Novak Đoković fondacije, osvrnula se na dosadašnje rezultate i sjajnu saradnju na projektu.\nIgrališta pružaju ključne i vitalne mogućnosti za dečji razvoj. Istraživanja pokazuju jasnu vezu između igre i razvoja mozga i motornih sposobnosti. U okviru konkursa iz 2015. Fondacija Đoković je do sada opremila četiri igrališta u Srbiji, ovo je peto po redu, čime je više od 1000 mališana dobilo nova mesta za svakodnevno igranje. U planu je opremanje vrtića mobilijarima u još tri grada. Inicijative zajednica su od ključnog značaja i želimo da se zahvalimo na mapiranju i prijavljivanju projekata kojima je pomoć neophodna. Zajedno možemo doprineti stvaranju boljih uslova za decu, izjavila je Džudža Jakovljević.\nU ime svih zaposlenih i korisnika, direktorka PU „Užice“ Veselinka Jovanović zahvalila se na donaciji.\nHvala Fondaciji Novak Đoković što nas je obradovala i na korišćenje nam poklonila ovo divno igralište sa pratećim mobilijarom. Ovom donacijom Fondacija je omogućila da deca grada odrastaju u stimulativnom okruženju i podsticajnoj sredini. Deca će, zajedno sa svojim vaspitačima, uživati u korišćenju ovog prostora i uvek se rado sećati ljudi koji su im to uživanje omogućili, izjavila je direktorka vrtića.\nZamenik gradonačelnika Užica Nemanja Nešić istakao je da se svako ulaganje u bezbrižno dečje odrastanje višestruko vraća.\nNajmlađi zaslužuju bezbedne uslove za igru, koja razvija njihove fizičke i intelektualne sposobnosti i podstiče ih na druženje. Sve što u najranijem detinjstvu naučimo ugrađeno je u temelje naše ličnosti. Zato smo zahvalni Fondaciji Novak Đoković, koja je u našem gradu opremila igralište po meri deteta, na kome će, sigurni smo, užički mališani uživati u igri i kroz igru usvajati prave vrednosti. Poklon od nekoga ko je porastao do zvezda ima još veću vrednost. Novak će nas uvek podsećati na onoga ko treba da bude uzor deci ne samo na sportskom terenu već i u humanim delima, koje čoveka čine velikim, rekao je zamenik gradonačelnika Užica.\nOvaj projekat odabran je na konkursu Novak Đoković fondacije za 2015/2016. Cilj konkursa je ulaganje sredstava u rekonstrukciju i adaptaciju predškolskih i školskih objekata, kao i nabavku neophodnog nameštaja i opreme namenjene mališanima iz 20 gradova širom Srbije.


Ersin Tatar pobednik predsedničkih izbora u Severnom Kipru\nTanjug 18. oktobra 2020. 19:20\nNIKOZIJA – Premijer samoproglašene Turske republike Severni Kipar Ersin Tatar pobedio je na danas održanim predsedničkim izborima osvojivši 51,74 odsto glasova, saopštio je šef izborne komisije Narin Ferdi Šefik.\nKako je ranije objavljeno, nakon sukoba oko prava na eksploataciju fosilnih goriva u vodama istočnog Mediterana između Turske i Grčke, zaoštrila se i predizborna kampanja između Akinčija (72), koji se protivi kompletnoj dominaciji Ankare, i Tatara (60) koji se zalaže da potpuno usklađivanje sa zvaničnom turskom politikom.\nMeđunarodno priznata država je Kipar koji se nalazi na južnom, grčkom delu ostrva.\nGrčki deo Kipra je članica EU, dok je samo Turska priznala državu kiparskih Turaka na severu ovog podeljenog mediteranskog ostrva.\nPrvi test za novog predsednika kiparskih Turaka biće sastanak s kiparskim Grcima i predstavnicima tri zemalje „garanta“ za Kipar – Grčke, Turske i Velike Britanije, koji je najavio generalni sekretar Ujedinjenih Nacija Antonio Gutereš s ciljem da se pokrenu zamrli mirovni pregovori.\nAkinči smatra da je federacija jedini mogući model za mir na ostrvu, dok Tatar ocenjuje da federacija nije dobro rešenje već model sporazuma između dve samostalne države, koji predlaže Ankara.


Vučić: Prisluškivanjem se pokušalo otkriti kretanje nekih ljudi\nPrvi potpredsednik vlade i ministar odbrane Aleksandar Vučić izjavio je danas da je prisluškivanje predsednika Srbije Tomislava Nikolića zaustavljeno i da je prema preliminarnim rezultatima istrage cilj bio utvrđivanje njegovog kretanja.\n"Pokušaj prisluškivanja Nikolića otkriven je u istom danu kada su se pojavile informacije da i mene neko prisluškuje", rekao je Vučić gostujući na televiziji Prva.\nVučić je naveo da je neko tražio spisak ljudi sa kojima su on i Nikolić razgovarali, a da je kroz taj spisak mogao da dobije i njihovo kompletno kretanje.\nObjasnio je da listinzi telefonskih operatera pokazuju, preko baznih stanica, njihovo kretanje "u svakom sekundu", mesto i koordinate gde se nalaze.\n"Dakle, nekome je bilo mnogo važnije kretanje od spiska sa kim razgovarate, a pošto ni Nikolić, ni ja ne razgovaramo sa Šarićima, niti smo ikada razgovarali, u pitanju je bilo, bar tako neki preliminarni rezultati pokazuju, saznavanje kretanja pojedinih ljudi", rekao je Vučić.\nVučić je naveo da je "telefon predsednika Nikolića zaštićen" i da se preduzimaju sve mere da ne bude prisluškivanja i dodao da se veoma teško može boriti sa aparatima za elektronsko izviđanje i da država svim sredstvima kojima raspolaže to čini.\n"Prisluškivanje je zaustavljeno i telefon predsednika Nikolića je zaštićen. Da li neka strana služba to može da radi, a da mi to i ne pohvatamo? Kakvi su danas uređaji, mislim da je i to moguće, ali je predsednik države svestan toga", rekao je Vučić.


Građani Bora za dug Apotekarske ustanove plaćaju 350 miliona dinara – RADIO TELEVIZIJA BOR\nGrađani Bora za dug Apotekarske ustanove plaćaju 350 miliona dinara\nBOR – Grad Bor će na ime dugova za lekove, koji su napravljeni u Apotekarskoj ustanovi Bor u naredne tri godine morati da isplati približno 355 miliona dinara kompaniji Feniks farma. Osim toga ostalo je još oko 200 miliona dinara drugih potraživanja za koje su pokrenuti ili se očekuje pokretanje sudskih sporova.\nPrema predlogu sporazuma sa Feniks farmom, Grad Bor će od jula ove do decembra 2023. godine isplaćivati mesečno nešto manje od 12 miliona dinara, a ukoliko se ispune obaveze, biće otpisana kamata koja iznosi 152 miliona 500 hiljada dinara.\nPrema rečima gradonačelnika Bora Aleksandra Milikića, kao osnivač Apotekarske ustanove, Grad Bor mora samostalno da isplati ove dugove koji su nastali pre desetak godina. On kaže da će Apotekarska ustanova biti ugašena, a da će se razmotriti mogućnost osnivanja Gradske apoteke, ali samo za područje grada Bora, jer ostale Opštine koje su bile suosnivači nisu želele da preuzmu ni jedan deo odgovornosti za finansijsku situaciju i dugove apotekarske ustanove.\nTags: apotekarska ustanova, Bor, grad bor\nPrevious Prijavljivanje i dalje moguće elektronskim putem\nNext Konkurs MUP-a za upis polaznika


Novosti: Nova optužnica protiv Olivera Dulića – Nadlanu.com\nNovosti: Nova optužnica protiv Olivera Dulića\nObjavljeno 15. mar 2014. / 22:47:37\nNa teret im se, kako se navodi, stavlja zloupotreba službenog položaja prilikom izdavanja dozvola za rad preduzeću „Nuba invest“.\nPrvobitno, optužnica protiv njih je podignuta u aprilu prošle godine i nju je posle razmatranja potvrdilo veće Specijalnog suda, međutim, posle uloženih žalbi, Apelacioni sud je u junu iste godine ukinuo to rešenje i vratio prvostepenom sudu na novo razmatranje, podsećaju ''Novosti'.\nNakon toga, Specijalni sud je doneo odluku kojom je postupak vraćen na dopunu istrage.\nPrema tvrdnjama Tužilaštva, izdavanjem zahtevanih dozvola omogućeno je „Nubi“ da pristupi izgradnji optičke mreže kablova na državnim putevima kojima upravljaju „Putevi Srbije“ i to na najvažnijim koridorima od Beograda do granice sa Hrvatskom, Mađarskom, Rumunijom, Bugarskom i Makedonijom.\nPored toga, kako se navodi, Dulić, Janjić i Drobnjak su „Nuba invest“ stavili u povlašćeni položaj u odnosu na druge zainteresovane investitore koji su se obraćali sa istim zahtevima, pišu današnje ''Novosti''.\nVečernje Novosti / Blic


Čistiji vazduh, zdravija deca\nIstraživači sa Univerziteta Južne Kalifornije kažu da se kvalitet vazduha u Los Anđelesu dramatično poboljšao, baš kao i zdravlje dece u pet zajednica, obuhvaćenih 20-godišnjom studijom.\nPoznato je da je ispuštanje štetnih gasova u atmosferu štetno za decu, a istraživači koji su pratili uticaj zagađenog vazduha u okolini Los Anđelesa, navode da je poboljšanje kvaliteta vazduha dovelo do boljeg zdravlja među najmlađim građanima. Istraživanje je objavljeno u Medicinskom žurnalu Nove Engleske, a autori studije kažu da ona uliva nadu kada je reč o drugim zagađenim gradovima širom sveta.\nNaučnici navode da su nivoi sitnih čestica opali za 50 procenata u tim delovima grada, dok se nivo azotdioksida smanjio za jednu trećinu. Vodeći autora studije Džejms Gauderman kaže da je u Los Anđelesu, čistiji vazduh doveo do jačanja pluća kod dece.\n“Ovo je neverovatno uspešna priča zato što je, uprkos sve gušćem saobraćaju i povećanim ekonomskim aktivnostima, kvalitet vazduha u Los Anđelesu zapravo postao bolji. A, ova studija je pokazala da su kao rezultat toga, razvoj i kapacitet pluća kod dece takođe mnogo bolji”.\nZahvaljujući tome današnja deca će kasnije u životu imati manji broj problema sa disanjem i manje srčanih problema, a bolja pluća mogu da doprinesu i povećanju prosečnog životnog veka dece. Do promena je došlo zbog akcija lokalnih, državnih i federalnih regulatora koji su smanjili dozvoljene nivoe ispuštanja štetnih gasova iz automobila i drugih izvora, kaže jedan od istraživača Frenk Gililend.\n“To su bili koordinisani napori za kontrolu izvora zagađivanja, i to tokom dužeg vremenskog perioda. Poboljšani su automobili, poboljšani su izvori goriva, procenat sumpora u dizel gorivu je smanjen, dizel motori u velikim kamionima su mnogo efikasniji, unapređene lučke regulative. Sve to zajedno dovelo je do smanjenja ispuštanja štetnih gasova i poboljšalo kvalitet vazduha”.\nNapori da se smanje nivoi štetnih gasova u lukama su se isplatili, kaže aktivista za zaštitu životne sredine Mark Lopes, ali izražava zabrinutost za budućnost.\n“Bolji kvalitet vazduha znači bolje zdravlje ali, ako sada počnemo da odstupamo od toga i nazadujemo u smislu kvaliteta vazduha, znamo da će posledica toga biti lošije zdravlje za našu decu”.\nGradovi u Kini i Indiji suoavaju se sa mnogo gorim kvalitetom vazduha od Los Anđelesa, a istraživač Edvard Ejvol kaže da studija ima poruku i za ta mesta.\n“Čestice i gasovi koje smo pratili kao važne, u smislu zdravlja, u Južnoj Kaliforniji, veoma su slične procesima sagorevanja i zagađivačima koje imate svuda u svetu. Zato bi u slučaju čišćenja vazduha u drugim delovima sveta, bilo razumno očekivati te iste zdravstvene koristi za decu koja tamo žive”.\nOvi istraživači istraživači kažu da kontrola zagađenosti vazduha ima dokazane dobrobiti za decu. Izazov je međutim, održati što niži nivo zagađenja.


Srbiju volimo - Leskovac: uređen etno kompleks i otvorena nova suvenirnica\nVeliki su turistički potencijali grada Leskovca i okoline. Ovo je grad bogatog kulturno-istorijskog nasleđa i čuvene autohtone gastronomske ponude, koja privlači turiste iz cele Srbije i inostranstva.\nU proteklom periodu uprkos otežanim uslovima rada, Turistička organizacija grada Leskovca, uspešno je realizovala dobar deo planiranih aktivnosti po pitanju uređenja etno kompleksa. Postavljeni su jarboli za zastave, na kojima će pored zastave republike Srbije i nageg grada, biti postavljene, shodno potrebama i zastave sa logoom Turističke organizacije grada Leskovca, odnosno zastave manifestacija "Karneval Leskovac" i "Roštiljijada".Takođe, etno kompleks krasi i nova postavka CITY LIGHT-a, novopostavljeni stubovi osvetljenja i delimično sanirana fasada "Šop Đokićeve kuće".\nPosebnu pažnju zaposleni u Turističkoj organizaciji Leskovca posvetili su uređenju Turističko informativnog centra i Suvenirnice. Unutrašnjost objekta je potpuno promenjena, sa novim pultom i policama na kojima se nalazi širok asortiman našeg suvenirskog programa. Ubudeće će svi gosti grada u modernom i prijatnom ambijentu moći da se informišu o kompletnoj, bogatoj turističkoj ponudi grada kao i da dobiju željene servisne informacije.\nS obzirom da je renoviran i oštećeni deo platoa, u narednom periodu planirano je da se u saradnji sa JKP "Komunalac" osveže oštećeni delovi zelenih površina u etno kompleksu.


Uloge i struktura menadžmenta preduzeća - Seminarski Diplomski Radovi\nDatum i vreme: 25-09-2021, 09:58 AM Dobro došli, Gost! (Prijava — Registracija)\nGotovi Seminarski Diplomski Maturalni Master ili Magistarski / Obrazovanje / Društvene nauke / Menadžment / Uloge i struktura menadžmenta preduzeća\nUloge i struktura menadžmenta preduzeća\nProblematikom menadžmenta preduzećem danas se bave dve isprepletene i praktično nerazdvojive naučne discipline – nauka o rukovođenju i organizaciji i nauka o menadžmentu, pri čemu se ova prva bavi izučavanjem, oblikovanjem i projektovanjem organizacione strukture organizacije, dok druga istražuje kako treba upravljati i rukovoditi takvom organizacijom da bi ona ostvarila svoje ciljeve na efikasan i efektivan način. Pored ciljeva organizacije, koji se uvek definišu prilikom njenog osnivanja, i svaki prepoznatljivi deo organizacije (sektor, odeljenje i dr.), ali i svaki pojedinac, ima svoje vlastite ciljeve. (Opis radnog mesta često je jedina indikacija ciljeva pojedinca, iako neke organizacije svojim zaposlenim daju opis dužnosti i obaveza koji ne predstavlja samo zakonsku obavezu već ima i stvarnu svrhu). Pored toga, svi ciljevi u preduzeću moraju biti eksplicitno definisani i usmereni u istom pravcu, i to tako da ciljevi pojedinaca korespondiraju sa ciljevima odeljenja, a ovi dalje sa ciljevima sektora, itd. Ovakvo usmeravanje ciljeva veoma je važno, s obzirom da njihova neusmerenost uvek dovodi do konflikta u preduzeću. Primera radi, opasno bi bilo kada bi sektor nabavke imao za cilj „kupiti što jeftinije“, a da u isto vreme sektor proizvodnje ima za cilj „smanjiti škart“, jer u tom slučaju sektor proizvodnje nikada ne bi mogao da ostvari svoj cilj, pošto bi sektor nabavke uvek nastojao da kupi što nekvalitetnije materijale na tržištu...\n1.1\tUloge i struktura upravljanja preduzećem\t4\nWeb izvori\t15\nPromocija preduzeća derrick 0 2,473 25-02-2014 03:36 PM


Alaske večeri 2017 – Turistička organizacija Veliko Gradište\nAlaske večeri 2017\nAlaskih večeri, manifestacija sa najdužom tradicijom u našoj opštini, ove godine održava se 52. put.\nDaleke 1965.godine grupa Alasa okupila se na ušću Peka i uz prigodno druženje obeležila svoj dan uz čuvenu Alasku čorbu. Tako se rodila ideja da se svake godine u letnjim mesecima obeleži dan neumornih Dunavskih „vukova“ po kojima je Gradište poznato od davnina.\nTokom svog životnog puta, Alaske večeri su gradile prepoznatljivi stil, dobile su svoju himnu i svoj grb, a meštani Velikog Gradišta kao i mnogobrojni gosti koji dolaze sa strane, cele godine sa nestrpljenjem iščekuju najvažniji događaj u gradu.\nOve godine, dva festivalska dana ispunjena su mnogobrojnim događajima, u kojima će učestvovati oko 800 učesnika. Organizacioni odbor trudio se da glavna tema svih takmičenja bude Dunav, i život Alasa kao simbol povezanosti velike, moćne reke i čoveka koji je prepoznao svu njegovu snagu, lepotu i bogatstvo.


NADOKNADA PUTNIH TROŠKOVA ZA VTO (RFZO) - Šansa za roditeljstvo\nVrlo često se dešava da parovi koji ostvaruju pravo na lečenje neplodnosti uz pomoć VTO pozivaju naš nacionalni broj za VTO 0800 333 030 sa sličnim pitanjem u vezi sa ostvarivanjem prava na nadoknadu troškova prevoza. Zato smo pripremili ovaj tekst koji će objasniti i pojasniti na šta parovi imaju prava u skladu sa Zakonom o zdravstvenom osiguranju.\nZakon o zdravstvenom osiguranju predviđa nadoknadu troškova prevoza prema najkraćoj relaciji u visini cene autobuske karte ili vozne karze za drugi razred (Član 104)\nNaknada prevoza može biti dozvoljena i za druga prevozna sredstva ukoliko je to neophodno (recimo, za lica sa posebnim potrebama, ali ne za gorivo sopstvenim autom do klinike ukoliko nemate posebne potrebe)\nNaknada troškova prevoza obezbeđuje se osiguranom licu, kao i pratiocu osiguranog lica, u slučaju upućivanja kod davaoca zdravstvene usluge koji je udaljen najmanje 50 kilometara od mesta njegovog stanovanja, u skladu sa odredbama ovog zakona. To znači da ukoliko je komisija za BMPO ili klinika za VTO udaljena više od 50km onda možete potraživati sredstva.\nNaknada troškova prevoza pripada osiguranom licu kada je od izabranog lekara, zdravstvene ustanove ili nadležnog stručno medicinskog organa Republičkog fonda upućen ili pozvan u drugo mesto u vezi sa ostvarivanjem zdravstvene zaštite ili radi ocene privremene sprečenosti za rad.\nDakle, ukoliko se upućujete na komisiju za VTO, ili na proces vantelesne oplodnje, u drugu filijalu koja je udaljena više od 50 km, možete uzeti putni nalog od vašeg izabranog lekara (ginekologa ili lekara opšte prakse) i overiti ga u socijalnom u vašoj filijali. S tim nalogom, pečatiranim i overenim od strane ustanove, ostvarićete pravo na refundaciju troškova.\nMožete potraživati pokrivanje troškova puta i kada izlazite na komisiju za BMPO, kako smo već naveli, i tada pri overi uputa za komisiju u vašoj pripadućoj filijali podnosite i putni nalog koji socijalno overava i na oceni (overi uputa) upisuje napomenu da je potreban autobuski prevoz, samim tim imate pravo na refundaciju ovog troška. Znači važno je da vam na samoj Oceni stoji da je potreban autobuski prevoz!\nUz overen putni nalog, koji ustanova u koju se upućujete mora da overi, podnosite i autobuske karte ili potvrdu o ceni karte (izdaje prevoznik) Republičkom fondu za zdravstveno osiguranje i tako ostvarujete pravo!\nVrlo je važno da razumete da NE MOŽETE da refundirate troškove goriva za automobil kojim ste išli na komisiju ili na proces VTO! Posebno napominjemo da je za muškarca u toku VTO procesa dozvoljen limitiran broj odlazaka u kliniku za VTO, osim ako žena ima posebne potrebe i ako je to naznačeno na odluci komisije.\nNADOKNADA PUTNIH TROŠKOVA ZA VTO (RFZO) was last modified: February 10th, 2021 by Dragana


Zakon o javnim nabavkama (ne) ostavlja prostor za zloupotrebe - Istinomer\nZakon o javnim nabavkama (ne) ostavlja prostor za zloupotrebe\nVesna Radojević 7. 8. 2015.\nSkupština Srbije usvojila je izmene Zakona o javnim nabavkama, kojim se, kako je naglašeno, podiže efikasnost i ekonomičnost postupka javnih nabavki. Međutim, stručnjaci za javne nabavke smatraju da najnovije izmene ostavljaju veliki prostor za zloupotrebe, mnoge odredbe predstavljaju korak unazad u odnosu na prošli zakon, ali ističu da se neke od izmena mogu smatrati i poboljšanjem.\nPre svega, kritikuje se sam postupak izmena i to zbog izostanka javne debate. Dragan Dobrašinović iz Koalicije za nadzor javnih finansija za Istinomer kaže da nije jasno na osnovu kojih uvida i analiza se pristupilo izmenama postojećeg zakonskog okvira.\n“Bez ikakve argumentacije proširen je krug situacija na koje se zakon ne primenjuje. Najspornije su odredbe koje se odnose na nabavku kredita bez primene Zakona o javnim nabavkama (ZJN), nabavke advokatskih usluga i nabavke pravnih usluga za vršenje službene dužnosti. Ovakvo proširenje kruga nabavki na koje se zakon ne primenjuje predstavljaće izvor brojnih zloupotreba”, tvrdi Dobrašinović.\nDrugi veliki problem, ističe Dobrašinović, predstavlja relativizacija antikorupcijskih odredbi zakona, pre svega članova 23 i 30, koje se odnose na zaštitu integriteta postupka i sprečavanje sukoba interesa. U Koaliciji za nadzor javnih finansija tvrde da se te izmene mogu objasniti jedino namerom predlagača da obesmisli ova dva člana i učini ih neprimenjivim.\nDragan Dobrašinović / Foto: Istinomer\n“Ovim predlogom ostavlja se i mogućnost pokretanja postupaka javnih nabavki iako nisu bile predviđene planom javnih nabavki. Ako za one koje se sprovode zbog hitnosti i ima nekakvog opravdanja, nabavke koje “nije bilo moguće unapred planirati” predstavljaju dodatan izvor ruiniranja sistema javnih nabavki”, kaže Dobrašinović.\nNajvažniji razlozi za donošenje izmena i dopuna Zakona o javnim nabavkama, kako tvrde iz izvršne vlasti, jesu predug postupak javne nabavke koji dostiže i 200 dana. Obrazlažući zakon u Skupštini Srbije, ministar finansija Dušan Vujović kazao je da će ovaj zakon sprečiti i “profesionalne obarače tendera” da deluju.\nOtvoreni parlament, 27. 7. 2015. godine\n“Ako kažemo da je prosečno vreme prigovora 74 dana, onda nekoliko zainteresovanih učesnika može da podigne rok trajanja nabavke na više od godinu dana zbog svojih interesa. Prigovori više nemaju automatsko suspenzivno dejstvo, znači ne odlaže sklapanje ugovora. Ubuduće će se smatrati da je objavljivanjem na vladinom sajtu faza javne nabavke završena, umesto kao sada da svako ko je zainteresovan čeka da mu poštom stigne obaveštenje, pa da izbegava da potpiše i da prolongira sve rokove”, rekao je Vujović pred poslanicima.\nSa druge strane, Nemanja Nenadić iz organizacije “Transparentost Srbija” kaže da u izmenama zakona ima nekih normi koje će uticati na smanjivanje formalnosti, što će možda privući jedan broj ponuđača, ali ne može bitno smanjiti vreme sprovođenja.\n“Možda čak ima i postupaka koji se pokreću samo da bi se naškodilo konkurenciji, ali se pričom o “zloupotrebama” takođe prikriva kada naručilac ne poštuje zakon. Ove izmene donekle ograničavaju pravo na pokretanje postupaka zaštite prava, što nije dobra stvar”, objašnjava Nenadić.\nNemanja Nenadić / Foto: FoNet\n“Transparentnost Srbija” primećuje nekoliko poboljšanja zakona, naročito u vidu smanjenja administracije, jasnijeg uređenja nabavki prilikom elementarnih nepogoda, kao i objavljivanja većeg broja dokumenata na Portalu javnih nabavki. Mnogo više odredbi, kako kažu, ide u suprotnom smeru. U svom saopštenju između ostalog i navode da se zakon prilagođava stanju na terenu, umesto da se efikasnim nadzorom obezbedi njegova primena.\n“Tako se propust Vlade da donese plan borbe protiv korupcije u javnim nabavkama, na predlog Uprave za javne nabavke i Agencije za borbu protiv korupcije, ukida brisanjem te odredbe. Takođe se ukida i obaveza da veći naručioci uspostave Službu za kontrolu javnih nabavki”, napominju u “Transparentnosti Srbija”.\nMeđu lošim rešenjima, kako ističu u “Transparentnosti Srbija”, jeste i to što se proširuje broj situacija u kojima se Zakon o javnim nabavkama neće primenjivati, što se obrazlaže „usklađivanjem sa Direktivom”. Iz primene Zakona su sada, navode u ovoj organizaciji, izuzete i nabavke vrednosti između 400.000 i 500.000 dinara. “Transparentnost” je bila protiv usvajanja predloga Zakona.\n“Promenjena je definicija ključnog pojma ovog zakona – „naručioca“ – a da nije ni rečju objašnjeno kakvi će biti efekti tih promena. Naime, moglo bi se zaključiti da će neka preduzeća u državnom vlasništvu ubuduće biti izuzeta iz sistema javnih nabavki. Zbog ovih nedostataka, smatramo da nije dobro da se usvoji aktuelni predlog. O izmenama zakona treba da se održi javna rasprava i da nakon toga Skupština usvoji sveobuhvatne izmene Zakona o javnim nabavkama”, navodi se u saopštenju “Transparentnosti Srbija”.\nKada su poslanici dobili novi predlog Izmena Zakona o javnim nabavkama od Vlade Srbije, bilo je to veliko iznenađenje. Naime, pre nekoliko meseci Odbor za finansije usaglasio se da formira radnu grupu u okviru Narodne Skupštine koja će biti zadužena da napravi potpuno nov zakon koji reguliše proces javnih nabavki. Kako kaže poslanik Demokratske stranke i član te formirane radne grupe Ivan Jovanović, niko iz radne grupe nije znao da Vlada radi na predlogu izmena Zakona o javnim nabavkama.\nIvan Jovanović / Foto: FoNet\n“Apsurdno je da smo mi tek dan ranije saznali da je Vlada uopšte radila na ovim izmenama. Taj predlog je izglasan na sednici Vlade u subotu, a poslanici su ga već u ponedeljak imali na dnevnom redu. Kolega poslanik Dejan Radenković i ja smo podneli ostavke na mesta u radnoj grupi, jer je rad u njoj ovim potpuno izgubio smisao”, kaže Jovanović za Istinomer.\nSada se otvara i pitanje zbog čega je Vlada ovako brzo reagovala i potpuno zaobilazeći radnu grupu Narodne skupštine, predložila izmene ZJN. Jovanović to dovodi u vezi sa nedavnom ostavkom predsednika Republičke komisije za zaštitu prava ponuđača Saše Varinca.\n“Postoje veliki pritisci ponuđača i očigledno je Saša Varinac zbog toga podneo ostavku. Poslanici čak dve nedelje nisu dobili obaveštenje ni pismo o njegovoj ostavci i da Vlada želi da tu nešto sakrije. Tu se radi o borbi za javni novac koji je jedini ostao na tržištu i izvor prihoda za firme kako bi one opstale”, smatra Jovanović.\nNa naše pitanje da li je bolji skupštinski nadzor nad primenom aktuelnog Zakona o javnim nabavkama mogao da utiče da se javne nabavke sprovode efikasnije, Jovanović ima negativan odgovor.\n“Nadležni odbor je tražio da se Skupštini dostavi kompletna dokumentacija u vezi sa procesom kao i izvršenje javne nabavke za slučaj iskopovanja kopa “Tamnava”. Od tog trenutka je prošlo šest meseci, ali nismo dobili nikakva dokumenta. A Republička komisija za zaštitu prava ponuđača je za ispunjenje to obaveze imala 15 dana. To vam sve govori”, zaključuje Jovanović.\nDragan Dobrašinović Ivan Jovanović javne nabavke Koalicija za nadzor javnih finansija Transparentnost Srbija Zakon o javnim nabavkama


Arhiva - Vojnici Buruncija napuštaju aerodrodm u Banguiu, nakon što su pristigli 15. decembra 2013, kako bi se priključili naporima Afričke unije i Francuske da obezbede sigurnost u toj nemirnoj zemlji.\nTekst: Carl Schreck, Priredile: Mila Đurđević i Tatjana Bogdanov Krstić\nTrojica ruskih novinara ubijena su u Centralnoafričkoj Republici (CAR) ove nedelje, pošto su istraživali priču o prisustvu kontroverzne ruske paramilitarne jedinice, čiji su se plaćenici navodno borili u Ukrajini i Siriji.\nKolege Orkhana Džemala, Aleksandra Rastorgijeva i Kirila Radčenka kažu da je trojac snimao dokumentarac o privatnoj ruskoj vojnoj kompaniji Vagner, za koju su francuski i ruski mediji pisali da su aktivni u CAR.\nZvaničnici Centralnoafričke Republike potvrdili su da su novinare iz zasede ubili nepoznati napadači.\nRuska vlada nikada nije zvanično potvrdila prisustvo Vagner grupe u ovoj afričkoj zemlji i poriče da ova kompanija radi po nalogu Moskve. Privatnu vojnu kompaniju navodno kontroliše Jevgenij Prigožin, dugogodišnji saradnik ruskog predsednika Vladimira Putina. Prigožin je negirao povezanost sa grupom Vagner.\nOvih pet stvari bi trebalo znati o ruskim vojnim plaćenicima koji rade u Centralnoafričkoj Republici.\nZašto su ruski plaćenici tamo?\nCentralnoafrička Republika, inače jedna od najsiromašnijih zemalja na svetu, pod embargom je Ujedinjenih nacija na oružje od 2013. godine kada je naoružana, većinom muslimanska koalicija, poznata kao Seleka preuzela vlast. Hrišćanske naoružane formacije su uzvratile. U sukobima je ubijeno hiljade ljudi dok je stotine hiljada njih moralo da napusti svoje domove.\nFosten-Aršanž Tuadera izabran je za predsednika Centralnoafričke Republike 2016. godine. Međutim, veći deo zemlje ostao je pod kontrolom različitih vojnih formacija, pre svega nekadašnjih Seleka boraca i hrišćanskih alijansi poznatih kao Anti-balaka. Ujedinjene nacije (UN) su uspostavile mirovnu misiju u CAR 2014. godine.\nU decembru 2017. godine, Rusija je obezbedila izuzeće od sankcija na naoružanje Saveta bezbednosti, čime Moskva dobija dozvolu da isporučuje oružje i sprovodi obuku za ono što ekspertski tim Ujedinjenih nacija opisuje kao deo multinacionalnih napora, uključujući i Misiju Evropske unije za vojnu obuku, da se osnaže vojne i bezbednosne snage CAR-a.\nKoliko ih je i šta rade?\nPrema izveštaju stručnjaka UN koji su prošle nedelje učestvovali na panelu, Rusija je u decembru obavestila Komitet Saveta bezbednosti, koji nadgleda embargo o naoružanju sa CAR, o učešću 175 ruskih "instruktora" u misiji obučavanja. Od tog broja, 170 njih su identifikovani kao civilni instruktori, dok je preostalih pet iz ruske vojske, navodi se u izveštaju.\nPrema tom izveštaju, ruski instruktori rade na brojnim zadacima - od pratnje konvoja građevinskog materijala za bolnice, obezbeđivanja bolnica za koje je donacije obezbedila Rusija do obučavanja policije, što je jedan od uslova da bi Rusija opremala policiju oružjem.\nNa panelu je rečeno da je ruski državljanin imenovan za savetnika za nacionalnu bezbednost Tuaderea i da je Rus "angažovan da razgovara sa oružanim grupama" o "razoružanju, demobilizaciji i reintegraciji, nacionalnom pomirenju" kao i o podeli prihoda od eksploatacije prirodnih resursa.\nU junu su dva vladina vojnika i jedan ruski instruktor ranjeni u napadu milicije dok su putovali na jug zemlje.\nZbog čega se grupa Vagner dovodi u vezu sa CAR?\nU nekoliko medijskih izveštaja poslednjih godina stoji da je moguće da Vagnerovi plaćenici rade u CAR. U martu, reporter ruskog sajta Znak.com, posetio je prostorije kojima navodno upravlja Vagner, u blizini ruskog grada Krasnodar na jugu zemlje.\nReporter je citirao vojnog veterana koji živi u gradu gde je locirana Vagner grupa, koji mu je rekao da se Vagnerovi plaćenici spremaju da idu u Afriku u misiju obuke.\nDve nedelje kasnije, ruski ministar spoljnih poslova Sergej Lavrov javno je govorio o 175 ruskih "instruktora" koji su poslati u CAR "krajem januara – početkom februara" ali bez navođenja da li je civilno osoblje zaposleno od strane Vagnera ili neke druge vojne kompanije.\nRuski istraživački sajt "The Bell" u junu je citirao neimenovani izvor koji je saopštio da su Vagnerovi plaćenici trenirali snage CAR-a. Prošlog meseca Jevgenij Šabajev, vođa kozačke organizacije koji je rekao da je posetio povređene Vagnerove plaćenike u sukobu sa američkim snagama u Siriji u februaru, objavio je pismo u kome stoji da su snage ove vojne kompanije služile u CAR i "drugim afričkim i arapskim zemljama".\nUrednik Centra za kontrolu istrage (TsUR), čiji je osnivač milijarder i neprijatelj Kremlja Mihail Kodorkovski i koji je finansirao i istragu trojice ubijenih novinara u CAR, saopštio je 1. avgusta 2018. godine da su ubijeni novinari došli do objekta za koji se veruje da služi kao baza Vagnerovih operativaca. U objekat nisu mogli da uđu, jer im je rečeno da to ne mogu da učine bez dozvole ruskog Ministarstva odbrane.\nKoji je interes Rusije?\nRusija tvrdi da želi da povrati mir u CAR obezbeđivanjem oružja i obukom vladinih snaga.\n"Ruska pomoć se sprovodi u sklopu zajedničkih napora međunarodne zajednice da ojača jedinice nacionalne bezbednosti CAR", rekao je portparol ruskog Ministarstva spoljnih poslova Artijom Kozin u izjavi od 22. marta.\nMoskva, međutim, ne krije svoj ekonomski interes koji je povezan sa prirodnim resursima ove zemlje.\n"Rusija istražuje mogućnosti razvoja prirodnih resursa Centralne Afrike od čega bi korist imale obe zemlje", rekao je Kozin. "Perpsektivne koncesije za istraživanje ruda počele su 2018. godine. Verujemo da će ovi projekti doprineti stabilizaciji ekonomske situacije u CAR, unapređenju izgradnje infrastrukture i da će služiti kao osnova za prikupljanje dodatnih investicija u privredu zemlje".\nRuski ministar spoljnih poslova Sergej Lavrov sastao se sa Tuaderom u Sočiju u Rusiji u oktobru. Tada je izjavio da su zvaničnici "potvrdili odlučnost svojih zemalja" da unaprede bilateralne odnose "i ukazali na značajan potencijal partnerstva u istraživanju mineralnih sirovina" i energije.\nPutin se sreo sa Tuaderom u Sankt Petersburgu u maju, kada je naglasio da će Moskva "biti zadovoljna da razmotri brojne planove sa ciljem jačanja naših odnosa, pre svega na ekonomskom i humanitarnom planu".\nKakav uticaj ima rusko prisustvo?\nDok se Rusija hvalila svojim oružjem i držanjem obuka u CAR-u u cilju stabilizacije zemlje, u izveštaju stručnjaka panela UN, objavljenom prošle nedelje, navodi se da je novo oružje koje su vladine snage dobile od Rusije motivisalo pobunjeničke milicije da se dodatno naoružaju.\n"Nedavna nabavka oružja od strane vlade podstakla je aktiviranje nekadašnjih frakcija Selaka", navodi se u izveštaju.\nSavet je dodao da su im naoružani pripadnici milicije rekli da "pošto se vlada odlučila za vojnu opciju (obučavanje, naoružavanje i napad) umesto političkog procesa, naoružane grupe moraju biti spremne".\nU izveštaju stručnjaka UN takođe stoji da je došlo do pogoršanja bezbednosne situacije u Bangiju i Bambariju, usled "ozbiljne eskalacije nasilja i na onim područjima gde je situacija ranije bila bolja".\nTekst je u celoti prenet sa sajta Radija Slobodna Evropa.